Bandar Di Kanada Yang Hampir Tiada Tikus

Tikus adalah haiwan rodensia yang mahir beradaptasi hampir keadaan muka bumi di dunia dengan memakan apa saja dan mampu melahirkan generasi dalam masa singkat.

Tikus juga berpotensi sebagai perosak kepada sektor agrikultur yang mampu meruntuhkan ekonomi negara dan pembawa bakteria dan virus berbahaya kepada manusia.
Namun, terdapat satu-satunya lokasi dalam dunia yang bebas dari tikus dan tidak ada ‘jalan pintas’ untuk haiwan licik ini ‘menakluk’ lokasi ini. Lokasi yang saya nyatakan ialah negeri Alberta, Kanada.

Alberta satu-satunya negeri yang bebas dari tikus. Pada abad ke-19 Masihi, tikus hanya berhabitat di timur Kanada dan pada tahun 1950-an tikus berjaya menerobos ke Alberta. Walau bagaimanapun, kerajaan Alberta telah mengesan awal kehadiran haiwan rodensia ini, kemudian melaksanakan program kawalan perosak dengan hapuskan haiwan ini yang menyeberangi sempadan Alberta/Saskatchewan.

Pada tahun 1942, Akta Perosak Agrikultur Alberta memberi kuasa kepada Menteri Pertanian untuk senaraikan haiwan-haiwan yang berpotensi sebagai perosak ternakan dan pertanian. Setiap warga Alberta sama ada penduduk kota atau kampung wajib menghapuskan haiwan perosak yang telah kerajaan senaraikan. Jika salah satu penduduk gagal bertindak, kerajaan akan memberikan bantuan namun penduduk tersebut harus membayar kos pembasmian perosak.

Tikus disenaraikan sebagai haiwan perosak pada tahun 1950. Akta Perosak Agrikultur dipinda pada tahun yang sama dengan mengarahkan setiap perbandaran melantik pemeriksa kawalan perosak. Pada tahun seterusnya, kerajaan mengadakan persidangan tentang kawalan tikus di timur Alberta.
Sebanyak 2,000 helai poster dan 1,500 buah pamplet bertajuk ‘Rat Control in Alberta’ diedarkan ke seluruh pelosok kota dan perkampungan di seluruh Alberta, sama ada di stesen keretapi, sekolah, pejabat pos, malah bangunan-bangunan swasta.

Pada bulan Jun 1952 dan Julai 1953, bahan kimia bernama arsenik trioksida digunakan sebanyak 63,000 kg dalam bentuk serbuk. Serbuk ini ditabur ke 8,000 buah bangunan dan 2,700 bidang ladang sebagai cara penghapuskan tikus perosak.

Namun penggunaan arsenik memberikan kesan yang teruk kepada haiwan ternakan, unggas, dan haiwan peliharaan. Pada tahun 1953, racun tikus perosak anti-gumpalan bernama Warfarin diperkenalkan dan kesannya Warfarin lebih selamat dari arsenik.

Masuk tahun 1955, populasi tikus meningkat sehingga 573 ekor tetapi atas kepantasan kerajaan dan warga Alberta mengawal haiwan perosak ini, populasi tikus berkurang mendadak selepas tahun 1959.

Perbelanjaan kerajaan ke atas kawalan tikus perosak meningkat 100% pada tahun 1975. Seluruh perkhidmatan dalam zon kawalan bermula dari Montana hingga Cold Lake akan diperiksa setahun sekali. Setiap tahun beratus-ratus laporan diterima akan kehadiran tikus perosak walaupun pada akhirnya kebanyakan kes hanya salah anggap haiwan kecil lain seperti tupai dan spesis tikus hutan.

Warga Alberta mempunyai bermacam-macam cara hapuskan tikus perosak melalui umpan, keracunan gas, atau perangkap. Bangunan yang menjadi sarang tikus dipindahkan atau dimusnahkan. Ada sesetengah kes, sarang tikus dimusnahkan dengan gerudi atau bulldozer. Ada warga Alberta juga menggunakan cara drastik iaitu menembak gunakan senapang patah dan meletupkan sarang tikus. Alberta sememangnya ‘berperang’ dengan haiwan perosak ini.

Namun begitu, tikus masih menembusi ke Alberta melalui saluran yang betul seperti melalui pengkaji yang memerlukan tikus putih sebagai uji kaji, dan rakyat Kanada yang memelihara tikus dan tidak ketahui undang-undang Alberta.

Kerajaan kemudian memberi kelonggaran akan kemasukan tikus melalui saluran sebegini dengan syarat tikus putih hanya boleh dimiliki oleh pihak zoo, universiti, kolej, dan pengkaji yang mempunyai kelulusan dari institut kajian Alberta. Bagi warga Kanada luar Alberta yang mempunyai tikus peliharaan, Alberta melarang mereka membawa tikus tersebut. Jika langgar, mereka harus membayar denda sebanyak $5,000 (kira-kira RM 15,000) bagi seekor tikus.

Pada tahun 2004, seorang warga telah melepaskan 38 ekor tikus di kota Calgary. Setibanya pegawai kawalan tikus perosak di residen kejadian, kesemua tikus telah mati setelah penduduk residen berjaya hapuskan dengan penyapu dan skop sampah. Jika penjenayah ini ditangkap dan tikus-tikus ini tidak dihapuskan awal, dia akan dikenakan denda sebanyak $190,000 (kira-kira RM570,000).

Jadi, kalau pembaca nak lawat Alberta, jangan bawa tikus. Warga Alberta sana pantang kalau nampak tikus berkeliaran. Jika terjumpa, boleh jadi perang besar.

RUJUKAN:

How Does Alberta, Canada, Stay Rat-Free? Quota.com. Published on 23 August 2019.


Tun Fuad Stephen Dan Tragedi Double Six

Pada tanggal 6 Jun 2020 yang lalu Sabah telah memperingati ulang tahun tragedi Double Six ke 44.  Peristiwa tersebut telah mengorb4nkan Allahyarham Tun Fuad Stephens dan beberapa barisan kabinet Menteri Sabah pada tahun 1976.

Selepas 44 tahun berlalu ia masih meninggalkan polemik dan teka-teki yang tidak berkesudahan.

SEDIKIT MAKLUMAT MENGENAI LATAR BELAKANG TUN FUAD STEPHENS

Dilahirkan pada 14 September 1920 dengan campuran darah British, Jepun dan Kadazan, Tun Haji Muhammad Fuad Stephens yang juga diangkat sebagai Huguon Siou etnik Kadazan ini merupakan anak kepada Jules Stephens Pavitt dan Edith Cope.

Pasangan ini dikurniakan lima orang lagi cahaya mata selain Tun Fuad Stephens sendiri
Tun Fuad menerima pendidikan awal di St.Mary’s Boys School, Sandakan sebelum melanjutkan persekolahan di Sekolah St. James di Kudat, Sekolah Vernakular di Keningau dan Sekolah Sacred Heart di Jesselton atau hari ini dikenali sebagai Kota Kinabalu.

Beliau diceritakan sebagai seorang yang sangat periang dan aktif di sekolah dan merupakan pemenang Biasiswa Chee Swee Ching. Tun Fuad mampu bertutur dan menulis dalam bahasa Melayu dan Inggeris dengan baik selain boleh bertutur dalam bahasa Bajau dan Hakka.

Tun Fuad pernah menjawat jawatan sebagai guru namun pada tahun 1941, beliau berhenti untuk pergi ke Singapura kerana ingin memasuki Latihan Udara British, malangnya beliau gagal.

Beliau kemudian berkhidmat dengan sebuah Syarikat Straits Trading Company di bawah pengurusan Sir John Bagnell. Sebelum menyertai Pasukan Pertahanan Singapura (Volunteer Force) dan pernah bekerja di sebuah Restoran Jepun di Singapura sehinggalah pen4klukan Jepun ke atas Tanah Melayu, Singapura dan Borneo.

Tun Fuad seterusnya bekerja sebagai kontraktor membekalkan kayu balak untuk kerja-kerja pembangunan kepada Jabatan Kerja Raya selepas p3rang Dunia Ke-2 tamat pada tahun 1945.

MENJADI WARTAWAN

Satu fakta yang agak menarik untuk diketahui beliau pernah menjadi pemberita bagi North Borneo News (NBN) di Daerah Pantai Barat, Borneo Utara.

Pada tahun 1953, Tun Fuad telah menubuhkan The Sabah Times. Hasil gabungan diantara North Borneo News dengan The Sabah Times atas usaha Tun Fuad sendiri.
Beberapa bulan kemudian beliau menamakan gabungan ini sebagai North Borneo News and Sabah Times.

PERKAHWINAN

Pada tahun 1950 Tun Haji Mohamad Fuad Stephens telah menikahi seorang wanita yang dikenali sebagai Ida sebelum meninggal dunia pada April 1957. Hasil pernikahan ini Tun Fuad dikurniakan seorang anak bernama John Benedict (Johari) yang dilahirkan pada tahun 1952.

Beliau kemudiannya berkahwin dengan Toh Puan Rahimah (Cecilia June Lutter) pada 8 Februari 1958. Hasil pernikahan ini mereka dikurniakan empat orang anak iaitu Affandy (Richard Bernard-1958), Asgari (James Denis-1960), Faridah (Jean Heather-1962) dan Fauziah (Aimah Eluk-1964).

SEBELUM PEMBENTUKAN PERSEKUTUAN MALAYSIA

Karier politik Tun Fuad bermula selepas beliau dilantik sebagai Ahli Majlis Perundangan Negeri pada tahun 1955. Tun Fuad antara salah seorang tokoh yang memainkan peranan penting dalam membawa Sabah menyertai Malaysia.

Beliau merupakan salah seorang daripada ahli yang terlibat dalam perbincangan tersebut bersama Tun Mustapha termasuk Tunku Abdul Rahman, Ong Kee Hui, iaitu Pengasas Sarawak United People’s Party (SUPP), Lee Kuan Yew, Ghani Gilong dan lain-lain lagi.
SELEPAS PEMBENTUKAN MALAYSIA

Tun Fuad Stephens menjadi Ketua Menteri Sabah pertama bermula tahun 1963 sehingga 1964.

Pada tahun 1964 beliau diserap sebagai sebahagian Menteri Kabinet di peringkat Persekutuan. Beliau menjadi Menteri di Jabatan Perdana Menteri yang bertanggungjawab terhadap hal ehwal dan kebajikan Negeri Sabah.

Pada tahun 1973 beliau dilantik ke jawatan tertinggi Sabah sebagai Gabenor(kini dikenali sebagai Yang Di Pertua Negeri) sehingga tahun 1975.

Pada tahun 1976 parti BERJAYA memenangi Pilihan Raya Negeri Sabah mengalahkan parti USNO. Tun Fuad Stephens sekali lagi menjadi Ketua Menteri Sabah untuk kali kedua namun hanya mampu menggalas tanggungjawab selama 44 hari sahaja sebelum terlibat dalam n4has udara yang mengorb4nkan ny4wa beliau.

TUN FUAD MEMELUK ISLAM

Dilahirkan dengan nama asal Donald Stephens, Allahyarham kemudian menukarkan nama kepada Muhammad Fuad apabila memeluk Islam pada tahun 1971 tanpa membuang nama keluarga.

Namun masyarakat umum lebih mengenali tokoh yang turut memainkan peranan penting dalam pembentukan Malaysia ini dengan nama Tun Fuad Stephens.

TR4GEDI DOUBLE SIX

Pada tanggal 6 Jun 1976 Allahyarham dan beberapa barisan kabinet Menteri Sabah telah terlibat dalam sebuah n4has udara yang telah meng0rb4nkan ny4wa beliau. Pesawat GAF Nomad yang dalam perjalanan dari Labuan itu telah terh3mpas di Sembulan sebelum tiba di lapangan terbang Kota Kinabalu.

Turut terkorb4n dalam n4has udara berkenaan adalah anak sulung Allahyarham, Johari yang ikut menemani beliau pada hari malang berkenaan.

Antara individu-individu yang terlibat dalam n4has udara berkenaan adalah seperti berikut:

1. Ketua Menteri Sabah Tun Fuad Stephens
2. Menteri perumahan dan kerajaan tempatan Datuk Peter Mojuntin
3. Menteri Komunikasi dan Kerja Raya Chong Thain Vun
4. Menteri Kewangan Sabah Datuk Salleh Sulong
5. Pembantu Ketua Menteri Darius Binion
6. Setiusaha Tetap di Kementerian Kewangan Datuk Wahid Peter Andu
7. Pengarah Perancangan Unit Ekonomi Syed Hussein Wafa
8. Anak Sulung Allahyarham Johari Stephens
9. Kapten Gandhi Nathan juruterbang
10. Pengawal Peribadi Tun Fuad Koperal Said Mohammad
11. Pembantu Eksekutif Tengku Razaleigh Hamzah Ishak Atan

Peristiwa malang 06 Jun 1976 ini turut dikenali sebagai tragedi “Double Six” dan sebuah monumen bagi mengenang peristiwa malang ini telah dibina di tapak nahas bagi memperingati kejadian ini.

PENUTUP

Punca kepada n4has udara ini dikatakan akibat lebihan muatan penumpang.
Disebabkan peristiwa ini Malaysia telah mengetatkan undang-undang berkaitan termasuk bilangan penumpang dalam sesebuah pengangkutan udara khasnya melibatkan VIP.
Al-Fatihah buat Allahyarham Tun Fuad Stephens dan Johari serta barisan kabinet Menteri Sabah dan mereka yang beragama Islam dan ikut terkorb4n dalam tragedi “Double Six” ini.

Pastinya tidak dilupakan kepada yang bukan beragama Islam juga. Kita akan tetap mengingati jasa beliau dan barisan kepimpinan Sabah yang telah pergi lebih dahulu dari kita. Jasa dan bakti mereka kepada Negeri di bawah Bayu pasti akan dikenang sampai bila-bila.

Selamat Hari Malaysia.

RUJUKAN:

1) Biodata Tun Haji Mohamad Stephens (Donald Aloysius Marmaduke Stephens).(https://istana.sabah.gov.my/Biodata%20Tun%20Haji%20Mohd.%20Fuad%20Stephens.html)

2) Arkib Negeri Sabah, Tun Fuad and ten others kill3d, (https://m.facebook.com/story.php?story_fbid=3040296166037001&id=114121328654514)


Kenapa Rusia Macam Kebal Covid-19?

Bagi setiap dekad yang berlalu, masa bagaikan telah dipendekkan. Sekarang ini satu tahun boleh hilang pergi sekelip mata. Dan menariknya kesan yang sama boleh dilihat dalam unsur-unsur lain. Koronavirus pun tergolong dalam unsur tersebut.

Yersinia pestis sebelum ini pernah melututkan seluruh dunia, sehinggakan ada yang menyangka kiamat telah menjelma. Dari Mekah ke Bandar Vatican hinggalah Eropah, bakteria tersebut telah meragut segala harapan.

Namun dalam suatu penularan, Yersinia pestis bermula dari Lembah Rusia sekitar tahun 1346. Ia membadai sebahagian daripada Tanah Syam sebelum memasuki Anatolia dua tahun kemudian.

Sambil itu ia menembusi sempadan bayangan ke arah Eropah – dan menjelang 1350, nama Great Pl4gue atau the Pestilence telah diberikan.

Tujuh tahun diperlukan untuk menumbangkan Yersinia pestis. Kemuncaknya berlaku empat tahun selepas penularan awal.

Koronavirus walaubagaimanapun tidak perlu bertahun-tahun. Hanya dalam masa beberapa bulan selepas menjerut Wuhan dan Hubei, koronavirus telah melemaskan dunia.

Globalisasi telah memudahkan penularan suatu virus sehingga rangka masa (time frame) bertahun menjadi berhari.

Disebabkan itulah Amerika Syarikat yang mempunyai berminggu-minggu untuk bersedia mengekori Itali yang berkemungkinan boleh menurunkan lekuk epi-curve tidak lama lagi. Sehingga 26 Mac 2020, pukul 3.00 petang:

Tetapi perasan tidak – mana Rusia dalam carta?

Apakah Rusia Tidak Terkesan?

Pada masa yang sama jadual disediakan, Rusia hanya mencatatkan 658 kes, dengan 13 kematian dengan 29 sudahpun sembuh.

Koronavirus yang keluar daripada Wuhan telah menggetarkan jiwa Kremlin dengan kes pertama di Tyumen dan Chita.

Tetapi kedua-dua kes ini ialah warga China (Reuters, 2020). Warga Rusia hanya disahkan positif selepas terjebak dengan kapal persiaran mewah Diamond Princess.

Untuk satu negara begitu besar yang pelbagai negara bergantung dengan minyak serta gas aslinya,  658 kes positif ialah pencapaian yang baik.

Purata lekuk epi-curve Rusia pun dalam keadaan pengstabilan/menurun:

Kejayaan Rusia dalam menebat kehangatan koronavirus bermula pada tahun 2015.

Pada masa itu pentadbiran Barack Obama telah mengetuai delegasi Amrika Syarikat-Kesatuan Eropah untuk menyekat ekonomi Rusia atas apa yang dibuat terhadap Ukraine. Penutupan pintu ini tidak membuahkan hasil:

Apabila terasing daripada globalisme, koronavirus pun perlu membuat dua kerja untuk tersebar di Rusia.

Sekatan terhadap Rusia telah meledakkan p3r4ng perdagangan berkaitan bahan api mentah yang harga rendah memufliskan perusahaan rekahan bumi (Reed, 2020). Walaupun ekonomi teruk dipukul dan diterajang, Rusia tetap bangun semula.

Syarikat-syarikat besar Rusia bebas daripada hutang. Sektor pertanian Rusia menjaminkan makanan kepada republik tersebut.

Ini bermakna kurang bebanan perdagangan yang sebuah negara perlu mengimport makanan. Selain jaminan makanan, ketaatan Rusia kepada kerajaan telah memudahkan Vladimir Putin untuk bersedia dengan sebarang kejutan ekonomi.

Apabila semua tutup pintu untuk membendung koronavirus, Rusia tiada masalah dengan makanan.

Rizab makanan tidak langsung disentuh, dikurangkan untuk memastikan tidak luput sahaja. Sektor perubatan pun sedang mengeluarkan 100,000 alat ujian diagnostik sehari (Kramer, 2020).

Dengan 55,000 katil hospital dan 40,000 alat bantuan pernafasan, Rusia mampu menguruskan tahap kritikal seperti Itali sebenarnya. Bersamaan dengan rizab emas AS$600 bilion, tiada apa perlu dirisaukan.

Putin telah bersedia dengan jelas. Jaminan makanan dan kemandirian ekonomi ialah rahsia agungnya. Dan memandangkan kadar penularan koronavirus sedang mendap, Rusia tidak perlu risau langsung.

RUJUKAN:

Kramer, A.E. (2020, March 20). Thanks to Sanctions, Russia Is Cushioned From Virus’s Economic Shocks. The New York Times. Retrieved from https://www.nytimes.com/2020/03/20/world/europe/russia-coronavirus-covid-19.html

Reed, S. (2020, March 9). How a Saudi-Russian Standoff Sent Oil Markets Into a Frenzy. The New York Times. Retrieved from https://www.nytimes.com/2020/03/09/business/energy-environment/oil-opec-saudi-russia.html

Reuters. (2020, February 12). UPDATE 1-Russia discharges second Chinese national to recover from coronavirus. Retrieved from https://ru.reuters.com/article/idUKL8N2AC16V


Qadi Yang Bangkit Menyeru Umat Islam Menentang Tentera Salib

22 Syaaban 492 H bersamaan dengan 15 Julai 1099 M, umat Islam dikejutkan dengan pen4klukan T3ntera Salib ke atas Baitul Maqdis lantas menukarkannya menjadi Kingdom of Jerusalem. Pen4klukan ini berlaku pada Hari Jumaat yang mulia.

Selepas kota tersebut dit4kluk, ramai penduduknya yang terk0rban dibvnuh oleh t3ntera salib yang bermaharajalela untuk menduduki kota tersebut tanpa penduduk beragama lain seperti Islam, Yahudi dan Kristian Ortodoks.

Namun begitu, terdapat beberapa kumpulan pel4rian yang berjaya melarikan diri dari dibvnuh oleh T3ntera Salib. Mereka bergerak ke Damaskus dan bertemu dengan Qadi Agung Damaskus iaitu Abu Sa’ad Al-Harawi.

Qadi di zaman itu bertindak sebagai ketua hakim syariah manakala Mufti pula bertindak sebagai pengeluar fatwa. Qadi memainkan peranan yang sangat penting dalam mengekalkan undang-undang syariah terutamanya apabila dunia Islam semakin maju.

Semasa tiba di Baghdad pada 29 Ramadan 492 H, Qadi Abu Sa’ad Al-Harawi, Qadi yang disegani di zaman itu terus menaiki mimbar dalam Dewan Khalifah Al-Mustazhir di Masjid Agung Baghdad dan makan di tengah-tengah hari Ramadan itu, lalu menarik perhatian semua yang hadir pada Hari Jumaat itu. Beliau tidak memakai serban dan mencukur botak rambutnya sebagai tanda berkabung.

Beliau menghamburkan air matanya dan memberi khutbah dengan suara yang sangat kuat tetapi dalam gema tangisan yang sangat menyedihkan. Beberapa orang yang berada di hadapan masjid cuba mententeramkannya, namun beliau menolak mereka untuk duduk dan mendengar khutbahnya.

“Beraninya kamu berdiam diri tatkala dunia Islam dalam keadaan tidak selamat lagi. Kamu ada pun hanya sia-sia ibarat bunga yang mekar di taman, sedangkan saudara-saudara kita di Syria sudah tiada lagi tempat tinggal melainkan di pelana unta ataupun di dalam perut burung botak (vulture),” ujarnya sambil memandang tajam Khalifah Al-Mustazhir Billah yang masih muda.

“D4rah telah tumpah. Anak-anak gadis telah dimalukan sehingga terpaksa menutup muka manis mereka dengan tangan (purdah dicabut tanpa kerelaan). Perlukah p3rwira Arab mengvndurkan diri untuk dihina dan Pemuda Parsi yang g4gah berani menerima kejian?”

Khutbah Qadi Abu Sa’ad Al-Harawi yang sangat bertenaga itu menggegarkan seluruh umat Islam yang berada dalam dewan tersebut. Mereka berteriak dan menangisi nasib malang yang menimpa dunia Islam pada masa itu.

Qadi Abu Sa’ad tidak memberi sebarang reaksi terhadap air mata hadirin yang berada dalam dewan tersebut.

“Senjata lelaki yang sangat bermakna ialah dengan menghamburkan air mata apabila besinya mengacau bara arang untuk berp3rang (membuat pedang),” kata-kata beliau ini semakin menggoncangkan lagi semangat penduduk di Baghdad ketika itu.

Qadi dan pelarian yang merentasi gurun Syria yang panas dan kering untuk sampai ke Baghdad secepat mungkin bukanlah bertujuan untuk menghina khalifah dan pihak autoriti Dunia Islam ketika itu, malahan beliau berusaha untuk memberi amaran akan kegasaran T3ntera Salib dalam memvsnahkan Dunia Islam ketika itu.

Apa yang khalifah dan pembesarnya boleh buat? Mereka tiada kuasa pun dalam pemerintahan Daulah Islamiah dan tiada autoriti ket3nteraan. Dunia Islam ketika itu dikuasai oleh Pemimpin-pemimpin P3rang (W4rlords) Seljuk yang digelar Attabeg dan kvasa sebenar di Baghdad dikuasai oleh Sultan Seljuk, Shah Sultan Barkiyaruq yang berusia 13 Tahun ketika itu.

Al-Harawi tidak pernah berjaya untuk bertemu dengan Sultan Barkiyaruq kerana Sultan yang tidak mahir berbahasa Arab itu sedang sibuk berp3rang dengan adiknya sendiri di Timur Parsi untuk menghalang rebvtan kvasa dalam Istana Seljuk.

Tiada tindakan pun yang diambil oleh pihak Kerajaan Abbasiyyah dan Turki Seljuk ketika itu untuk menentang penc3robohan dan penj4rahan T3ntera Salib menyebabkan pertahanan Kota Jerusalem berjaya dikukuhkan dan T3ntera Islam selepas itu sukar menembusi kekebalan kota tersebut walaupun pihak yang bertahan hanya beberapa ratus orang sahaja.

T3ntera Salib berjaya menduduki Wilayah Umat Islam di Levant seperti di Edessa, Antakya, Beirut dan Baitul Maqdis kerana mereka bersatu di bawah satu semangat jvang atas seruan Paus Urban II untuk men4kluk Tanah Suci.

Umat Islam ketika itu ber4ntakan antara satu sama lain. Sultan Seljuk berp3rang dengan adik-adiknya sendiri di Parsi. Sultan juga terpaksa berp3rang dengan pakciknya sendiri, Tutush yang ingin mer3but takhta Seljuk.

Setelah Tutush m4ngkat dalam pert3mpuran dengan t3ntera Barkiyaruq, anak-anaknya iaitu Ridwan menjadi Raja Aleppo dan adiknya Duqaq menjadi Raja Damaskus. Mereka berdua juga sibuk berperang untuk menguasai kota-kota peninggalan ayahanda mereka itu.

Lain pula kisahnya kepada attabeg-attabeg di Syria dan Iraq. Semasa T3ntera Salib meny3rang Antioch yang menjadi kota pentadbirannya, tiada Emir-emir Turki di sekelilingnya yang mahu membantu. Mereka lebih senang melihat Yaghi-Siyan diker0nyok oleh T3ntera Salib kerana bers3teru sesama mereka.

Qadi Abu Sa’ad Al-Harawi meninggalkan Baghdad tanpa bertemu dengan Sultan Barkiyaruq. Namun, selepas Al-Harawi keluar daripada Baghdad, Sultan Muhammad, adik kepada Barkiyaruq berjaya men4wan Baghdad pada Bulan Oktober 1099.

Sultan Barkiyaruq berjaya mer4mpas semula Baghdad pada Bulan Januari tahun 1100 lalu memaksa Sultan Muhammad lari keluar daripada Baghdad dengan tergesa-gesa.

Pada pertengahan Mac tahun yang sama, Sultan Muhammad berjaya mendvduki semula Baghdad dan Sultan Barkiyaruq hanya berjaya men3waskan adiknya pada Bulan April 1101, setelah setahun berlalu.

Pada Bulan September tahun yang sama, Sultan Barkiyaruq sekali lagi dik4lahkan oleh pak4tan dua adiknya iaitu Muhammad dan Ahmad Sanjar. Sultan Barkiyaruq tidak berputus asa dan berjaya meng4lahkan adik-adiknya beberapa hari kemudian.

Perg3lutan kvasa di Istana Seljuk di Baghdad dan perg0lakan dalaman di Syria menyebabkan ket3nteraan Seljuk mengalami kemunduran. Mereka lebih selesa bert3mpur sesama sendiri berbanding bangkit untuk men3waskan T3ntera Salib.

Dalam tempoh 30 bulan, lapan kali pertukaran Sultan berlaku dalam istana Seljuk Di Baghdad.

Sementara pihak istana Seljuk berp3rang sesama sendiri, Qadi Al-Harawi berjaya mengumpulkan milit4n Islamiah di Damaskus. Selain itu, Saint-Gilles telah meninggalkan Tanah Suci dan Goldfrey, Raja Jerusalem telah m4ngkat pada Tahun 1100.

Perkara ini meningkatkan lagi semangat t3ntera milit4n Islamiah untuk membebaskan tanah suci dari cengkaman t3ntera salib. Bohemond dari Taranto pula dit4wan oleh T3ntera Kesultanan Seljuk Rum di Iznik. Bohemond dirantai dan dipaksa berarak ke Niksar di utara Anatolia.

Qadi Abu Sa’ad Al-Harawi juga berjaya meyakinkan Duqaq, penguasa Seljuk di Damaskus untuk membebaskan tanah suci daripada cengkaman T3ntera Salib. Duqaq dan T3ntera Seljuk cuba men3waskan Baldwin dari Edessa yang cuba ditabalkan menjadi Raja Jerusalem dengan menunggu di Nahr Al-Kalb untuk serangan kilat.

Namun, rancangannya digagalkan oleh Qadi Fakhr Mulk, pemimpin Tripoli baharu yang risau akan kejayaan Duqaq. Beliau memberitahu rancangan Duqaq kepada Baldwin dan t3ntera Salib bergerak menjauhi tempat ser4angan kilat dirancangkan.

Seruan Al-Harawi mengambil masa selama 12 tahun untuk benar-benar menggegarkan umat Islam untuk bangkit berjihad setelah diingatkan oleh qadi-qadi lain di seluruh Daulah Abbasiyyah. Walaupun mengambil masa yang agak lama, Al-Harawi seharusnya dikenang sebagai orang yang mencetuskan semangat melawan T3ntera Salib yang datang ke Timur Tengah.

Pada Tahun 1124, Qadi Abu Saad Al-Harawi m4ti dibvnuh oleh Hashanshin di Masjid Hamadan. Walaupun telah pergi meninggalkan dunia ketika itu, semangatnya masih bergema sehinggalah di Hari Salahuddin Al-Ayyubi men4wan kembali Kota Baitul Maqdis.

RUJUKAN:

1. Amin Maalouf (2012). The Crusades through Arab Eyes, London, Saqi Essentials

2. The Crusades (2013), Zeri Islam. Retrieve from https://www.zeriislam.com/artikulli.php?id=2620 dilayari pada 20 Februari 2020.

3. Justin Marozzi (2019). Islamic Empires: Fifteen Cities that Define a Civilization; UK, Penguin UK.

4. Michael Foss (1997). People of the First Crusade, Arcade Publishing.


Firaun-Firaun Berkulit Hitam Dari Nubia

Zaman Kefiraunan Mesir diperdebatkan sebagai tamadun purba yang paling masyhur di benua Afrika. Walau bagaimanapun, hal ini tidaklah bermaksud bahawa monarki tersebut merupakan satu-satunya tamadun purba yang muncul di Afrika. Jiran Mesir di selatan, iaitu masyarakat Nubia (bahasa Mesir yang bermaksud ‘emas’, berikutan banyaknya emas di tanah masyarakat Nubia) mempunyai hubungan yang relatif renggang dengan masyarakat Mesir selama ribuan tahun.

Pada suatu tempoh masa, mereka dilihat sebagai sekutu Mesir sambil pada masa lain pula, mereka dipandang sebagai musuh durjana. Namun di bawah pemerintahan Kerajaan Kush, masyarakat Nubia berupaya menakluk Mesir dan menubuhkan sebuah dinasti memerintah mereka yang tersendiri.

Kerajaan Kush sudah pun wujud pada zaman Kerajaan Lama dan Kerajaan Pertengahan Mesir (sekitar 2686-1650SM). Pada zaman itu, kerajaan tersebut berpangkalan di sekitar petempatan Kerma, betul-betul di atas Riam Ketiga Sungai Nil atau di wilayah Nubia Atas. Namun, Kerajaan Kush hanya tampil sebagai kuasa yang berpengaruh pada Zaman Pertengahan Kedua.

Memandangkan Mesir Hilir tumbang ke tangan Hyksos pada lewat zaman Kerajaan Pertengahan, Kerajaan Kush secara langsung menjadi kuasa dominan di Mesir Hulu. Namun, kedudukan Kerajaan Kush sebagai kuasa serantau terus menjadi satu teka-teki yang memeningkan kepala ahli-ahli arkeologi. Hal ini kerana tanpa ciri-ciri konvensional bagi sesebuah kompleks kemasyarakatan seperti sistem tulisan, kota urban yang besar, dan sistem kerajaan yang rumit, kejayaan Kerajaan Kush dalam menguasai dan mendominasi Mesir Hulu kelihatan sebagai suatu keajaiban.

Namun, penguasaan Kerajaan Kush ke atas Mesir Hulu tidak bertahan lama. Dengan kemunculan Dinasti Ke-18 pada pertengahan kurun ke-16SM, Mesir berupaya menyatukan barisan hadapan mereka dalam menentang penguasa Hyksos. Setelah mengusir Hyksos, para pemerintah Dinasti Ke-18 menumpahkan perhatian dan kudrat kepada jiran-jiran mereka di selatan. Hal ini mengakibatkan berakhirnya Kerajaan Kush, memandangkan Nubia menjadi koloni Mesir di bawah pentadbiran seorang wakil pemerintah Kush.

Namun berikutan tumbangnya Kerajaan Baru (sekitar 1070SM), kekuasaan Mesir ke atas jiran selatan mereka sekali lagi melemah. Lantaran itu, elit-elit tempatan pun meraih kuasa semula ke atas Kush. Pada hari-hari awalnya, Kerajaan Kush berpusat di Napata, wilayah tengah Sudan moden. Perpecahan dalam politik Mesir pada kurun ke-8SM dimanfaatkan oleh Kerajaan Kush. Perpecahan dan ketidakstabilan politik dalaman di Mesir Hilir membolehkan raja Kush, iaitu Piye untuk melancarkan sebuah kempen ketenteraan yang berjaya sekitar tahun 727SM sekaligus menubuhkan Dinasti Ke-25.

Walaupun meraih kejayaan sebegini, pemerintahan Kush ke atas Mesir hanya bertahan kurang daripada seabad. Hal ini berlaku berikutan perluasan kuasa Empayar Neo-Assyria di Timur Dekat. Walaupun Kush pada mulanya menjalinkan hubungan mesra dengan Assyria, sokongan yang ditumpahkan oleh masyarakat Mesir terhadap persekutuan anti-Assyria di Levant Selatan pada lewat kurun ke-8SM memutikkan permusuhan. Pada tahun 671SM, Mesir dis3rang oleh Assyria dan Dinasti Kush di Mesir berakhir pada tahun 654SM. Walau bagaimanapun, keadaan ini bukanlah penamat mutlak bagi Kerajaan Kush memandangkan mereka terus bertahan di Nubia.

Kelangsungan hidup bangsa Kush dapat dibuktikan menerusi catatan para penulis dari zaman Rom. Misalnya, Strabo ada memerincikan tentang sebuah pep3rangan di antara Kush dan Rom pada kurun pertama SM. Walaupun Kush tidaklah diserap masuk ke dalam Empayar Rom, kuasa dan pengaruhnya mengalami keruduman secara bertahap.

Menjelang kurun ke-4 Masehi, s3rangan demi s3rangan yang dilakukan oleh kaum nomad di selatan dan timur menjejaskan kuasa bangsa Kush. Kemudian, muncul pula Kerajaan Aksum di Ethiopia yang menakluk serta membakar hangus ibu kota Kush di Meroe sekaligus menandakan pengakhiran bagi Kerajaan Kush.

TERJEMAHAN:

Wu Mingren. (27 Oktober 2014). Nubia and the Powerful Kingdom of Kush. Ancient Origins.
https://www.ancient-origins.net/news-ancient-places-africa/nubia-and-powerful-kingdom-kush-002257


Kenapa Aung San Suu Kyi Membisu Bila Rohingya Dibunuh?

Fasa pertama kes “Gambia vs. Myanmar” di ICJ mengenai tuduhan genocide terhadap kaum Rohingya telah selesai. Sesi pendengaran pada 10-12 Disember lebih kepada pendengaran permohonan Gambia agar ICJ memerintahkan langkah perlindungan kecemasan (“provisional measures”) bagi melindungi kaum Rohingya sementara prosiding kes yang akan bermula tahun depan.

Sebab kes melibatkan genocide ni mengambil masa yang lama. Bosnia vs. Serbia dulu ambil masa 14 tahun (1993-2007) untuk capai keputusan, tapi permohonan langkah kecemasan dapat diputuskan dalam masa 5 minggu.

Dalam mempertahankan Myanmar, Aung San Suu Kyi mengakui berlaku “disproportionate force” (penggunaan kekerasan yang tidak setimpal, maksudnya “terlebih bunuh”) oleh tentera Myanmar dalam “clearance operation” di Rakhine semasa Ogos 2017, tapi menafikan adanya “genocidal intent” (niat untuk menghapuskan kaum Rohingya).

Suu Kyi juga cuba menjelaskan maksud sebenar “clearance operation” (Bahasa Myanmar: nae myay shin lin yeh) adalah untuk “clear” kawasan Rakhine daripada Arakan Rohingya Salvation Army (ARSA) yang dilabel sebagai pengganas oleh kerajaan Myanmar, bukannya “pembersihan etnik” terhadap kaum Rohingya seperti yang digambarkan oleh media antarabangsa.

(aku pernah tulis pasal asal usul konflik Rakhine dan latar belakang ARSA, boleh baca di https://www.facebook.com/ayman.rashdan.wong/posts/10207560095320106)

Personally aku condemn kekerasan terhadap orang awam di Rakhine dan menyanggah propaganda yang kata Rohingya dibantai sebab mereka pendatang. Tapi pada masa yang sama aku rasa tak ada makna nak kecam Suu Kyi.

Bukan Suu Kyi yang mulakan kekerasan, dan sebenarnya dia pun berada dalam keadaan yang tersepit. Bukan negara-negara Islam je yang marah kat dia, negara-negara Barat yang selama ni menyokong Suu Kyi pun marah kat dia.. Tapi Suu Kyi sanggup membelakangi semua rakan dia di Barat. Sebab apa?

Sebab “political survival”.

Walaupun Myanmar mencapai “pendemokrasian” pada tahun 2012, tapi junta tentera (Tatmadaw) masih mempunyai kuasa dan pengaruh yang sangat besar. Di bawah pengawasan Presiden Thein Sein (golongan Tatmadaw), Perlembagaan 2008 diguna pakai di mana 1/4 kerusi di Parliment diberi kepada tentera secara automatik. Perlembagaan juga memansuhkan jawatan Perdana Menteri, menjadikan Presiden sebagai Ketua Negara dan juga Ketua Kerajaan. Dan Presiden dipilih dari 3 calon yang dinamakan oleh Dewan Negara, Dewan Perwakilan dan tentera.

Di bawah Perlembagaan 2008 juga, Suu Kyi tak layak memegang jawatan Presiden walaupun menang pilihanraya tahun 2015, jadi dia terpaksa mencipta jawatan “State Counsellor” yang memegang beberapa portfolio untuk berfungsi sebagai Ketua Kerajaan. Jadi walaupun Myanmar dah jadi sebuah negara demokratik atas nama, hakikatnya kerajaan Myanmar masih digenggam oleh Tatmadaw.

Lagi satu cara Tatmadaw kekal berkuasa adalah dengan mengapi-apikan sentimen nasionalisme Buddhis. Macam Modi buat kat India (nasionalisme Hindu). Pada tahun 2012, Thein Sein melepaskan Ashin Wirathu, tokoh sami yang memimpin persatuan Ma Ba Tha dan Gerakan 969 (persatuan Buddhis ekstremis) daripada penjara, membenarkan Ashin untuk berceramah dan menghasut kaum Buddhis Bamar untuk membenci dan menyerang Rohingya.

Bamar ialah kaum majoriti Myanmar dan juga “supporter base” kepada parti Suu Kyi iaitu National League of Democracy (NLD). Dalam keadaan sebegini, Suu Kyi ada dua pilihan:

1. Ikut kehendak rakan dia di Barat, kecam keganasan terhadap Rohingya. Tapi tindakan ini akan membuat dia jadi tidak lagi popular di kalangan penyokong dan akan menyinggung lawan politik dia (Tatmadaw).

2. Berdiam diri dan justify tindakan Tatmadaw. Tindakan ini akan buat dia lebih popular di kalangan penyokong dan kurang dilihat sebagai ancaman oleh lawan dia.

Kalau Suu Kyi ialah seorang aktivis, dia boleh saja pilih #1. Tapi Suu Kyi bukan aktivis. Suu Kyi bukan Greta Thurnberg. Dia ahli politik, dan itu sebab dia pilih #2.

Sebenarnya dari dulu pun Suu Kyi bukan “human rights activist”, media Barat je yang duk lambung dia sebagai ikon “human rights”. Matlamat perjuangan Suu Kyi adalah untuk menjatuhkan Tatmadaw yang merampas kuasa sejak tahun 1962.

Sebagai anak kepada Bapa Kemerdekaan Myanmar (Aung San), Suu Kyi menggalas legasi politik keluarga seperti Benazir Bhutto (bekas PM Pakistan, anak bekas PM Zulfikar Ali Bhutto) dan Indira Gandhi (bekas PM India, anak bekas PM Jawaharlal Nehru). Tanggungjawabnya terhadap komuniti dan keluarga dia jauh lebih besar daripada idea-idea “human rights” atau “minority rights”.

Sebenarnya kalau korang follow betul-betul perkembangan krisis Rohingya, korang akan nampak Suu Kyi bukannya tak pernah berusaha untuk menyelesaikan krisis Rohingya, cuma kuasa dia sangat terbatas. “Balance of power” yang ada sekarang tak memihak kepada dia. Kalau main cabar pakatan Tatmadaw-Nasionalis Buddhis begitu je, itu hanya akan membawa kepada kejatuhannya seperti Erbakan di Turki atau Morsi di Mesir.

Itu lah dilema yang dialami oleh orang yang berada dalam gelanggang kuasa. Kau tak boleh please semua orang, ada pilihan yang kau perlu buat, dan pilihan tersebut akan menghantui kau selama-lamanya.


Pahlawan Scotland Bertempur Tanpa Seutas Benang Di Badan?

Kisah pahlawan Scotland memang menarik. Sebelum penjajahan puak Anglo-Saxon iaitu nenek moyang orang British di Kepulauan Britain, penduduk asalnya ialah orang Celt (sebut Kelts) iaitu kaum dari Tengah Eropah ketika Eropah masuk zaman gangsa (sekitar 1200 SM). Kini, ramai kaum Celt menetap di Scotland dan beberapa buah negara Eropah lain di luar kepulauan Britain.

Orang Celt di kepulauan tersebut dan wilayah Gaul (utara Perancis) pernah bertempur dengan tentera Rom ketika tamadun Rom berada dalam fasa republik (509 – 27 SM). Rom sedang laksanakan kempen penjajahan maka Gaul dan Kepulauan Britain adalah sasaran utama untuk mencapai misi ketenteraan Rom ini.

Menurut catatan terawal, orang Celt terkenal dengan kepahlawanan yang tidak gentar terkorban melawan musuh. Tentera Rom akui keberanian pahlawan Celt ini. Namun begitu, di sebalik keberanian terdapat keanehan terhadap pahlawan Celt ini. Mereka sebenarnya bertempur dengan pedang dan perisai saja, tidak ada seutas benang baju pun di badan mereka!

Apakah pahlawan Celt sebenarnya sewel sehingga tidak malu bertelanjang di medan peperangan? Atau adakah ini taktik perang mereka?

Kisah Pertempuran Pahlawan Celt Dengan Tnetera Rom

Mari kita memahami dulu kisah pertempuran antara orang Celt di Gaul dengan pasukan tentera Rom. Pada akhir abad ke-3 SM, kesatuan antara tiga etnik Celt Gaul terbentuk bagi bertindak balas atas penjajahan republik Rom. Ketiga-tiga etnik itu ialah Celt Insubres, Boii, dan Taurisci. Pertempuran yang pernah direkodkan antara kedua-dua pasukan ini ialah Pertempuran Telamon yang berlansung pada 225 SM.

Menurut catatan oleh sejarahwan Yunani bernama Polybius, pahlawan Celt yang bertempur dengan bertelanjang digelar dengan nama ‘Gaesatae’. Pada mulanya beliau beranggapan ‘Gaesatae’ ini ialah puak Gaul yang berasal dari Pergunungan Alps dan sungai Rhone. Namun begitu, maksud ‘Gaesatae’ dalam bahasa Yunani ialah ‘diupah untuk berkhidmat’. Berkemungkinan besar kebanyakan pahlawan orang Celt Gaul ini ialah tentera upahan.

Maka, dari catatan Polybius ini, golongan pahlawan Gaesatae yang bertempur dengan bertelanjang ini diupah oleh kesatuan pahlawan Celt ini untuk membantu menghalau tentera Rom, dengan ganjaran berupa timbunan emas dan jenis kekayaan lain. Orang Celt adalah kaum yang tidak memungkiri janji maka pahlawan Gaesatae tidak teragak-agak untuk menyertai pertempuran bersejarah ini sehingga mampu membawa pasukan yang begitu besar semata-mata menghalau tentera Rom.

Hanya pahlawan Gaesatae saja bertempur tanpa berpakaian. Pahlawan Celt pula berpakaian dengan pakaian longgar. Kenyataan di mana pahlawan Celt tidak berpakaian ialah sumber dari sejarahwan Yunani bernama Diodorus Siculus, namun beliau tidak menyatakan etnik manakah mengamalkan bertempur tanpa berpakaian ini.

Berbogel Adalah Taktik Pertempuran?

Menurut Polybius, ada tiga sebab mengapa pahlawan Gaesatae ini bertempur tanpa setus benang di badannya. Pertama, sebagai tanda keyakinan yang tinggi sama ada memberi semangat kepada tentera sekutunya atau menggerunkan musuh. Kedua, berbogel lebih mudah bergerak dalam bertempur supaya tidak ada secebis kain baju menjadi sasaran senjata musuh. Sebab ketiga pula ialah memang pahlawan Gaesatea berniat bertempur sebegitu rupa untuk menakut-nakutkan musuh.

Strategi ini cukup berkesan terhadap musuh seperti tentera Rom dalam pertempuran jarak dekat. Walau bagaimanapun, pertempuran sebegitu tidak berkesan terhadap musuh yang bertempur dalam jarak jauh, seperti tentera Rom yang gunakan lembing.

Pahlawan Gaesatea mempunyai perisai sebagai pelindung dari segala serangan musuh namun perisai menjadi tidak berguna jika pahlawan yang memakainya ialah bertubuh besar dari perisai itu sendiri. Dengan bahagian anggota tubuh yang terdedah dari lindungan perisai, pelontar lembing Rom mempunyai peluang besar dengan hanya menusuk dan melontar lembing ke arah pahlawan Gaesatea.

Akhirnya, pasukan tentera Rom berjaya mengalahkan kesatuan pahlawan Celt Gaul, kemudian jadikan Gaul sebahagian dari wilayah republik Rom dan meneruskan kempen penjajahan di kepulauan Britain.

RUJUKAN:

Mingren, Wu. 7 April 2017. Fighting in the Buff: Did Celtic Warriors Really Go to War Naked?. Ancient Origins.


Apa Elon Musk Buat Sampai Kena Siasat Sebab Manipulasi Pasaran?

Tiada siapa sangka Elon Musk akan menjadi orang paling kaya dunia. Beliau naik begitu mengejut, berjaya memintas Bill Gates, Mark Zuckerberg dan Warren Buffett dalam masa sangat singkat.

Semuanya kerana percaturan yang berjaya dalam bidang perniagaan. Beliau seolah-olah tahu permintaan 20 tahun akan datang. Jadi beliau memulakan syarikat kereta elektrik Tesla dan menceburi industri aeroangkasa dengan SpaceX.

Apabila Joe Biden menandatangani ordinan untuk beralih ke kenderaan sifar karbon, saham Tesla pun melambung. Jadi Musk sudah lama merancang. Satu dunia lalai.

Naiknya Musk ke puncak boleh kata membawa satu masalah pada dirinya. Amerika Syarikat mahu orang berniaga. Tetapi negara ini cukup benci pada hartawan terlalu kaya.

Satu saja pasal Amerika Syarikat. Institusi ekonominya seolah-olah hidup dan tidak nyanyuk, kerana masih teringat impak ngeri apabila “seorang peniaga (contohnya J.D. Rockefeller) membolot semua”.

Program New Deal Yang Masih Hidup

Apabila ekonomi Amerika Syarikat runtuh sekitar 1930-an, pihak Federal Reserve memperkenalkan beberapa akta penting. Semua akta ini dijaga pihak Suruhanjaya Sekuriti dan Bursa (SEC), yang bertugas untuk mencegah manipulasi dalam pasaran (Hirst, 2018).

Pihak SEC sentiasa memantau helah dan penipuan peniaga yang ingin bermanipulasi pasaran. Salah satu helah adalah insider trading, yang menghantui pasaran sejak 1930-an. Helah ini senang faham. Sebarang jual beli saham oleh orang yang “mendapat maklumat melalui kabel syarikat” dianggap insider trading.

Orang dalam syarikat menyalurkan sesuatu maklumat yang tidak diketahui pihak umum (Ganti, 2021). Selagi mana maklumat ini tidak mengganggu imbangan keadilan, selagi itulah insider trading tidak menyalahi peraturan SEC.

Apa Kena Mengena Dengan Musk?

Amerika Syarikat dari dulu lagi cukup meluat dengan figura-figura paling kaya. Mark Zuckerberg kena macam-macam. Sekarang giliran Musk pula, kerana katanya ada layanan buruk terhadap pekerja syarikat Tesla sampai wujud unsur diskriminasi. Isu-isu buruh takkan boleh dibuat “isu undang-undang”. Jadi mereka mencari kaedah lain.

Kebetulan baru-baru ini, pihak SEC terhidu pula aktiviti di sebalik tabir dalam institusi Tesla itu sendiri. Begini ceritanya. Tahun lalu, Elon Musk ada naikkan hantaran undian (poll post) di Twitter. Beliau bertanya jika beliau patut lepaskan 10 peratus pegangan sahamnya dalam syarikat Tesla. Sehari sebelumnya, adik Elon iaitu Kimbal Musk menjual pegangan sahamnya bernilai AS$108 juta (Reuters, 2022).

Isu di sini jelas insider trading. Pihak SEC mendakwa Kimbal tahu yang Elon akan naikkan hantaran undian tersebut. Kimbal nafikan. Tetapi peguamnya cakap lain pula. Jadi isu insider trading ibaratkan memudahkan cara bagi pihak SEC untuk kacau periuk nasi Tesla perihal diskriminasi pekerja.

Dari sisi Elon Musk pula, gangguan SEC ini adalah kerana beliau terlalu lantang mengkritik sistem kewangan Amerika Syarikat. Cuma pada ketika Elon Musk bising pasal sistem kewangan negara, beliau seolah-olah menutup mata pasal kemelut besar dalam Tesla. Dari dulu lagi pihak Bloomberg melaporkan tentang masalah laporan kewangan Tesla, yang melanggar piawaian dan prinsip perakaunan (orang-orang akaun mungkin pernah dengar GAAP).

Jadi buat masa sekarang, ibaratkan elephant kerajaan dan elephant kewangan bertembung. Cuma grass mana akan suffer nanti? Tunggu dan lihat. Selalunya kerajaan akan menang.

RUJUKAN:

Ganti, A. (2021, Disember 15). Insider Trading. Investopedia.

Hirst, S. (2018, Julai 1). The Case for Investor Ordering. The HarvardLaw School.

Reuters. (2022, Februari 25). SEC probes Elon Musk, brother Kimbal over Tesla share sales – WSJ. Channel News Asia.


Lelaki Ini Hidup 555 Hari Tanpa Jantung

Sekian lama, penyakit jantung kekal sebagai penyebab utama kematian global. Amerika Syarikat misalnya kehilangan 659,000 nyawa setiap tahun angkara penyakit itu. Ini mewakili 1/4 kematian dan bersamaan satu kematian bagi setiap 36 saat.

Justeru saban tahun, US memperuntukkan sebanyak $363 billion sebagai dana perubatan khusus untuk penyakit jantung. Namun daripada ratusan ribu yang mati, hanya 3,597 orang sahaja berpeluang menerima jantung derma. Hampir 120,000 yang lain masih berada dalam senarai menunggu. Tidak pasti menunggu rawatan atau menunggu ajal.

Apa yang pasti, sekarang rawatan tidak lagi bergantung penuh pada jantung derma. Teknologi masa kini sudah menawarkan alternatif berupa jantung buatan – dengan pemindahan pertama dilakukan pada tahun 1982.

Ikutkan, memang penerima jantung buatan pertama hanya dapat bertahan selama 112 hari sahaja (model Jarvik-7). Namun, teknologi terus berkembang. Hari ini, jantung buatan model SynCardia Total Artificial Heart (TAH) mampu bertahan lebih 4 tahun – sebagaimana yang dibuktikan oleh pengguna dari Turki bernama Nurullah.

Apapun, perkongsian kali ini bukanlah tentang Nurullah. Tetapi seorang lagi pengguna jantung buatan dari Amerika Syarikat. Namanya Stan Larkin. Seperti Nurullah yang merupakan bekas pemain bola sepak, Larkin juga aktif bermain bola keranjang.

Bahkan, kali pertama penyakit jantungnya disedari adalah sewaktu dia pengsan di gelanggang pada tahun 2007. Masa itu, dia dan adiknya (Dominique) didiagnos menghidap kardiomiopati artimogenik ventrikel kanan – jenis kardiomiopati yang cenderung bersifat genetik dan merupakan punca utama kematian mengejut dalam kalangan atlet.

Pembedahan lantas dibuat pada November 2014. Jantung mereka berdua dikeluarkan dan diganti dengan TAH. Masa itu, TAH disambung pada mesin penjana Big Blue. Jadi mahu tidak mahu, masing-masing perlu terlantar saja di hospital sementara menunggu jantung derma.

Nasib Dominique apapun lebih baik. Enam minggu berikutnya, dia beroleh penderma. Bagi Stan pula, penantiannya berlangsung lebih setahun. Tepatnya, selama 555 hari. Ikutkan, sepanjang 555 hari itu dia perlu terlantar di hospital.

Namun, doktor (bernama Jonathan Haft) memberinya alternatif. Stan dibenarkan discaj dari hospital (University of Michigan Frankel Cardiovascular Centre). Syaratnya, TAH yang dipakai oleh Stan perlu disambung pada sebuah mesin penjana mudah-alih bernama Freedom.

Mesin Freedom ini fungsinya sama saja seperti Big Blue. Tetapi ia jauh lebih ringan dan kecil. Beratnya sekadar 6kg dan boleh diangkut dalam beg sandang. Cuma sebab nama pun ‘jantung’, jadi ke sana-sini memang perlu bawa bersama. Wa ima main bola keranjang, luang masa bersama anak-anak, mahupun pandu kereta – setiap masa Stan kena pakai beg sandang Freedom ini. Justeru, pergerakannya agak terbatas.

Namun, terbatas lebih baik berbanding terlantar di hospital. Lagipun, penjagaan asasnya boleh dilakukan sendiri. Misalnya, menukar kain balutan yang menutupi lubang pembedahan (tempat tiub bersambung dengan badan) bagi mengelakkan jangkitan.

Mobiliti begini membolehkan Stan meneruskan aktiviti sehari-hari, sambil pada masa sama, menyesuaikan diri bagi menerima transplantasi jantung derma – yang diperoleh pada 9 Mei 2016. Semenjak itu, kesihatannya beransur pulih sekali gus menuding keberkesanan TAH sebagai alternatif buat pesakit jantung yang sedang menunggu jantung derma.

RUJUKAN

Howard, Jacqueline. (2016, 10 June). Man lives 555 days without a heart. CNN Health.

Marcus, Mary Brophy. (2016, 14 June). Man lived 555 days without a heart before transplant. CBS News.

McDonald, Fiona. (2018, 17 March). This 25-Year-Old Lived for More Than a Year Without a Heart. Science Alert.


Kisah Lelaki Jepun Yang Dibayar Untuk Tidak Berbuat Apa-Apa

Sebelum berpindah keluar dari Tokyo selepas mendapat pekerjaan baru, Akari Shirai berharap dapat makan di restoran kegemarannya. Tetapi dia berharap dapat makan dengan aman tanpa diganggu fikiran-fikiran negatif selepas perceraiannya dimuktamadkan. Lantas, Shirai mengupah seorang lelaki bernama Shoji Morimoto atau Rental-san sebagai penemannya semasa makan tengah hari.

Makan tengah hari mereka berlangsung selama 45 minit. Dalam tempoh tersebut, interaksi antara Shirai dan Morimoto ringkas tetapi memuaskan si penyewa. Ini kerana Rental-san tidak menanyakan soalan-soalan yang bersifat peribadi. Jika ditanya soalan oleh Shirai, Morimoto akan memberi jawapan ringkas atau ketawa kecil. Baginya, ia merupakan satu kelegaan.

Di Jepun dan Korea Selatan, wujud industri di mana orang asing disewa agar menyamar menjadi ahli keluarga, rakan-rakan atau rakan sekerja bila menghadiri majlis sosial. Kononnya dengan cara ini, ia dapat mengelak mereka daripada berdepan situasi janggal di majlis-majlis sosial. Malah, perkara ini pernah disentuh dalam buku penulis, Dasar Pandang Ke Jepun.

Tetapi apa beza Morimoto dengan orang yang disewa yang lain? Bezanya ialah beliau menawarkan dirinya sebagai individu yang menyokong si penyewa dan membebaskan mereka daripada segala norma sosial yang wujud dalam masyarakat Jepun.

Kisah beliau menjadi inspirasi kepada drama People Who Do Not Rent (2020) yang menampilkan pelakon Takashisa Masuda dan tiga buah buku. Dengan sewa sekitar 10,000 yen (RM345.20), mintalah Morimoto menemani anda dalam apa jua situasi dan beliau sedia melakukannya.

Tetapi biasanya, beliau diupah bagi menemani individu yang sedang mengalami perubahan hidup, mengubah memori yang bersifat trauma (seperti kes Akari Shirai) atau mendepani memori yang sukar dikongsi dengan keluarga atau rakan-rakan. Setelah sewa dibayar, Morimoto akan menemani mereka tanpa sebarang prejudis atau bias dan membiarkan mereka melakukan perkara yang cuba ditunaikan.

Antara contoh situasi yang pernah dihadapi beliau ialah sebagai penunggu pelari maraton di garisan penamat, menemani seorang wanita memfailkan perceraian atau mengucapkan selamat tinggal kepada klien yang berpindah dari Tokyo ke Osaka.

Bagi Profesor Yasushi Fujii dari Universiti Meisei, Tokyo, khidmat yang ditawarkan Rental-san sebenarnya contoh sokongan emosi yang diperlukan ramai orang tetapi tidak berpeluang mendapatkannya. Ini ditambah dengan situasi pandemik Covid-19 yang memburukkan lagi situasi kesunyian yang dihadapi penduduk Jepun.

Jadi, apa mendorong Morimoto melakukannya? Anak jati Kansai itu memberitahu semuanya bermula selepas beliau diberitahu bahawa dirinya tidak cekap dan tidak cukup baik untuk pekerjaan lamanya. Sejak menceburkan diri sebagai orang untuk disewa, Morimoto telah menyelesaikan 4,000 permintaan dengan dua orang klien sehari. Sebelum pandemik Covid-19, beliau mempunyai tiga hingga empat orang klien sehari.

Gaya hidup sebegini amat sesuai dengan Morimoto yang tidak banyak bercakap atau menunjukkan emosi. Klien dapat mengenali dirinya yang suka memakai hoodie dan topi biru. Tetapi jika keadaan memerlukan, Morimoto akan memakai pakaian bersesuaian mengikut situasi kliennya.

Satu perkara yang dipelajarinya ialah tidak mempunyai apa-apa prejudis terhadap orang lain. Selain itu, Morimoto sentiasa ingat agar bersikap empati terhadap klien yang berdepan isu peribadi tetapi tidak tahu cara meluahkannya. Mungkin kerana dua aspek ini, ia menjadikan namanya tular di laman media sosial baik di Jepun atau luar negara.

RUJUKAN

Lee, M. Y. H. dan Inuma, J. I. (2022, 24 Januari). Meet the Japanese man paid to do nothing. The Independent.

Sumber gambar: The Washington Post


10 Fakta Menarik Mengenai Alexander The Great

Bila kita sebut nama Alexander The Great atau Iskandar Agung, pasti kita akan ingat pencapaiannya membina empayar sejauh timur dan barat. Dan kerana kemahsyuran itu juga, kebanyakan riwayat-riwayat membabitkan raja-raja Melayu mencatatkan kebanyakan raja-raja ini berasal dari keturunan Alexander. Contohnya, kisah Hikayat Merong Mahawangsa yang menceritakan sejarah negeri dan pemerintah Kedah. Kejayaan baginda menggabungkan taktik peperangan yang inovatif dengan strategi pembinaan empayarnya menyebabkan bahagian timur dan barat bersatu melalui pertukaran budaya. Atas sebab itulah, apabila Alexander mati secara mengejut pada usia 32 tahun, ramai masih melihat baginda memiliki aspek kedewaan. Namun terdapat beberapa perkara menarik berkenaan penakluk agung dari Macedonia ini.

1. AHLI FALSAFAH

Alexander dilihat mempunyai minat mendalam terhadap ilmu falsafah. Dan ini bukanlah sesuatu yang mengejutkan kerana pada usia 13-14 tahun, ayahanda baginda, Raja Philip II dari Macedonia telah mengupah ahli falsafah terkenal, Aristotle sebagai tutornya. Tidak diketahui apa yang berlaku antara mereka berdua semasa Aristotle mengajarnya di istana selama tiga tahun. Namun pengajaran beliau yang bijak ini dilihat memberi kesan mendalam kepada pandangan dunia Alexander terutama dalam soal ilmu pengetahuan.

Menurut satu mitos, ketika baginda masih lagi bergelar putera raja di Greece, Alexander mahu bertemu dengan seorang ahli falsafah terkenal bernama Diogenes. Diogenes walaupun dikenali sebagai filsuf terkenal, mempunyai tabiat suka bercakap kasar dan tidur dalam satu tembikar tanah liat yang besar. Baginda bertemu dengan Diogenes di sebuah dataran dan bertanya apakah yang dimahukan beliau dalam khazanah baginda. Diogenes menjawab, “Ya, boleh. Minta ketepi sebab anda menghalang cahaya matahari saya.” Kasar kan jawapan beliau? Tetapi ini sebenarnya refleksi kepada falsafah Diogenes sendiri di mana apa yang diperlukan manusia untuk hidup ialah ketahanan. Kagum dengan jawapan beliau, Alexander membalas, “Jika aku bukan Alexander, aku akan jadi seperti Diogenes.”

Selepas ekspedisi baginda berjaya meluaskan pengaruh empayarnya hingga ke India, Alexander menghentikan seketika ekspedisi untuk berdiskusi dengan ahli-ahli falsafah di sana. Ahli-ahli falsafah yang ditemui baginda ini ialah ahli falsafah beragama Hindu atau Jainisme yang menolak apa-apa yang melambangkan kemegahan manusia termasuk pakaian. Maka tidak hairanlah semasa mereka bertemu dengan Alexander, mereka berada dalam keadaan tiada seutas benang menutupi tubuh mereka.

2. TIDAK PERNAH KALAH

Sepanjang tempoh 14-15 tahun ekspedisi perluasan kuasa yang dijalankan oleh Alexander, baginda tidak pernah kalah dalam peperangan. Ini menyebabkan taktik dan strategi baginda masih menjadi bahan kajian ahli-ahli akademik dan tentera hari ini. Dari kejayaannya pada usia 18 tahun, baginda mempunyai reputasi mengetuai tenteranya dengan pantas dalam medan peperangan di mana pasukan lebih kecil dihantar untuk sampai dan memecahkan pertahanan musuh sebelum seterunya bersedia menghadapi ketumbukan mereka. Namun di sebalik kejayaan taktik ini, baginda turut dilabel sebagai semberono dan tidak mempertimbang kebajikan askarnya. Tetapi itu tidak menghalang ramai dari terus mengagumi dan mengkaji strategi yang digunakan. Contohnya, semasa Alexander melancarkan kempen ke atas Empayar Parsi diketuai Darius III, baginda mengarahkan 15,000 tentera dari unit phalanx Macedonia menggunakan tombak berukuran 20 kaki bernama sarissa bagi mematikan ancaman tentera Parsi yang mahir dengan permainan pedang mereka.

3. NAMA DIABADIKAN PADA TEMPAT

Sepanjang tempoh sama, Alexander telah mengubah sepenuhnya dunia di sebelah Asia dan Eropah, dengan kebanyakan kerajaan tumbang atau terpaksa menyerah kalah kepada kekuatan tentera baginda. Dengan kekuatan tentera infantri seramai 43,000 orang dan tentera berkuda seramai 5,500 orang, ia merupakan ekspedisi ketenteraan terbesar yang pernah disaksikan dunia ketika itu. Dalam tempoh baginda memusnahkan penentangan dan menguasai kerajaan, Alexander menubuhkan 70 bandar baru di lokasi-lokasi yang berbeza. Dan kebanyakan tempat ini dinamakan Alexandria atau Iskandariah sempena nama baginda. Semua bandar yang dinamakan sempena nama Alexander ini boleh ditanda sepanjang ekspedisi ketenteraannya dari Eropah hingga ke India.

Dan bandar yang paling terkenal antara 70 bandar ini ialah bandar kedua terbesar di Mesir, Iskandariah atau Alexandria yang ditubuhkan di muara Sungai Nil pada 331 Sebelum Masihi (BC). Di sinilah lokasi perpustakaan terhebat dan terbesar pernah disaksikan dunia, Perpustakaan Agung Alexandria dan satu daripada Tujuh Keajaiban Dunia Purba, Rumah Api Pharos. Selain itu, berhampiran dengan tapak Pertempuran Hydaspes, pertempuran paling berdarah dalam kempen baginda di India, Alexander turut menubuhkan sebuah bandar bernama Bucephala sempena nama kuda, Bucephalus yang terbunuh dalam pertempuran tersebut.

4. CINTA PANDANG PERTAMA

Ah, tiada siapa dapat lupakan cinta pandang pertama, kan? Perkara sama boleh juga diperkatakan terhadap Alexander. Selepas berjaya menawan kubu di Sogdian Rock pada tahun 327 BC, baginda melihat tawanan-tawanan Bactria yang dikumpul oleh tenteranya. Tatkala asyik melihat tawanan-tawanan ini, tiba-tiba Alexander terpandang wajah seorang jelitawan bernama Roxanne, anak kepada seorang pembesar Bactria. Pada ketika itulah, baginda jatuh cinta pandang pertama dan tidak lama selepas itu, Alexander berkahwin dengan Roxanne. Sebagai meraikan perkahwinan baginda secara tradisional, Alexander memotong sebuku roti kepada dua dan berkongsi roti tersebut dengan isterinya. Beberapa bulan selepas kemangkatan Alexander, Roxanne melahirkan satu-satunya cahaya mata mereka, Alexander IV.

5. WANGI

400 tahun selepas kemangkatan Alexander, Plutarch menulis sebuah buku bertajuk ‘Lives of the Great Greeks and Romans’. Dalam buku tersebut, beliau menyatakan kulit baginda sangat wangi sehinggakan tidak perlu memakai wangian pada pakaiannya. Nampak macam mengarut jika kita baca tetapi hakikatnya, ini sebenarnya sebahagian daripada taktik propaganda untuk menaikkan imej baginda termasuk menambah elemen mistik dan kedewaan pada Alexander. Ini bukanlah sesuatu yang asing pada zaman purba kerana ini turut dilakukan oleh penakluk dan pembina empayar lain serta tidak eksklusif kepada Alexander saja. Dan jika ada yang kata elemen ini sengaja direka-reka oleh penulis-penulis baginda, jawapan anda salah. Hakikatnya, baginda sendiri yang menggalakkan elemen ini ditambah. Buktinya, semasa baginda melawat ke sebuah kuil di Siwa, Mesir, Alexander menggelarkan dirinya anak Dewa Zeus pada 331 BC.

6. BUCEPHALUS

Kita tahu betapa kasihnya Alexander terhadap Bucephalus, kuda kesayangan baginda sehingga sebuah bandar dinamakan sempena namanya. Tetapi sebelum itu, ia merupakan seekor kuda yang liar dan sukar dijinakkan. Bukan sedikit wang dibelanjakan Raja Philip II untuk mengupah ramai penjinak kuda untuk menjinakkan Bucephalus tetapi tidak berjaya. Tatkala Alexander melihat mereka bergelut menjinakkan kuda tersebut, baginda perasan Bucephalus sebenarnya takut dengan bayang-bayangnya sendiri. Lalu baginda bertaruh dengan ayahandanya siapa yang lebih bagus menjinakkan Bucephalus. Alexander dengan tenang menghadapkan kuda tersebut ke arah matahari, naik dan menunggang kuda tersebut. Melihat keadaan tersebut, Raja Philip II bertitah, “Wahai anakku, ada satu kerajaan yang hebat dan bernilai kepada kamu, Macedonia ini terlalu kecil untuk kamu.” Tidak diketahui sama ada kisah ini benar-benar berlaku atau sekadar satu mitos tetapi ia cukup menceritakan kehebatan Alexander untuk tahun-tahun kemudian.

7. TIRU MACAM KAMI’

Selepas enam tahun berperang di tanah Parsi, pada 330 BC, Alexander akhirnya berjaya menawan bandar Persepolis, bandar paling penting dalam empayar tersebut. Bandar ini merupakan pusat kebudayaan Empayar Parsi. Alexander sedar sekiranya mahu memastikan orang Parsi terus taat setia kepada baginda dan kerajaannya, baginda perlu meniru budaya tempatan termasuk dari segi pakaian dan tradisi. Maka tidak hairanlah bagi mendapat sokongan mereka, Alexander membuang persalinan diraja Macedonia dan memakai persalinan diraja Parsi, sesuatu yang dianggap jelik oleh pengkritik baginda di Macedonia. Dan bagi mengukuhkan lagi kesetiaan mereka, baginda menganjurkan perkahwinan beramai-ramai membabitkan 92 pembesar Macedonia dengan wanita Parsi di Susa. Alexander sendiri mengahwini dua orang wanita Parsi iaitu Stateira dan Parysatis.

8. IKATAN GORDIAN

Dalam satu mitos, pengasas bandar Gordium, Gordius mengikat tali pedatinya dengan satu ikatan yang paling rumit dan sukar. Sesiapa yang berjaya merungkai ikatan tersebut diramalkan bakal menjadi penguasa sebenar benua Asia. Maka ramailah mencuba tetapi ramai yang pulang hampa. Dan semasa ekspedisi ketenteraanya, Alexander tiba di bandar tersebut dan mendengar mitos ini. Melihat mitos ini peluang bagi menambah kekuasaannya, Alexander mahu mencuba juga. Dan seperti yang diramalkan, baginda bergelut merungkai ikatan rumit yang dibuat Gordius itu. Alexander akhirnya hilang sabar dan segera memotong ikatan tersebut dengan pedang. Insiden ini seperti mengetahui perjalanan Alexander sebagai antara komander tentera terhebat dalam sejarah.

9. MISTERI KEMATIAN ALEXANDER

Pada 323 BC, Alexander gering selepas minum semangkuk wain dalam satu keraian. Selepas gering selama dua minggu, Alexander menghembuskan nafas terakhirnya. Ramai berspekulasi Alexander sebenarnya mati dibunuh oleh orang yang dikenalinya iaitu Jeneral Antipater dan anak lelaki, Cassander atau bekas tutor baginda, Aristotle. Sejarawan-sejarawan moden yang mengkaji kematian baginda berpandangan Alexander berkemungkinan mati akibat penyakit seperti demam malaria, jangkitan paru-paru, kegagalan hati atau demam tifoid. Walau apapun teori yang dipersembahkan, ia merupakan antara misteri terhebat dalam sejarah purba.

10. DIAWET DENGAN MADU.

Selepas Alexander mangkat, Plutarch melaporkan mayat baginda diawet di Babylon terlebih dahulu oleh pengawet-pengawet Mesir. Ahli kaji Mesir Purba era Victoria, berpandangan mayat Alexander berkemungkinan besar diawet dengan madu bagi mengelak mayat jadi cepat reput. Setahun atau dua tahun selepas kemangkatan baginda, mayat akhirnya dihantar ke Macedonia untuk proses pemakaman. Namun hasrat tersebut berkecai apabila mayat baginda dipintas dan dirampas oleh salah seorang jeneralnya, Ptolemy I dan pengasas Dinasti Ptolemy Mesir. Ptolemy berbuat demikian kerana melihat sesiapa yang berjaya mengawal mayatnya dianggap pewaris kepada takhta Macedonia yang ditinggalkan Alexander.

SUMBER


Vincom Landmark 81: Lambang Kepesatan Ekonomi Vietnam

ASEAN merupakan gabungan negara-negara yang terletak di Asia Tenggara di mana kebanyakannya adalah negara membangun kecuali Singapura yang dikenali sebagai negara maju. Tidak terkecuali Vietnam juga adalah sebuah negara yang menganggotai pertubuhan ASEAN dan ekonomi negara itu sedang melonjak naik. Vietnam merupakan salah sebuah negara di ASEAN yang sedang membangun dengan rancak sejak beberapa tahun yang lalu.

Selama lebih 2 dekad lamanya, Menara Berkembar Petronas telah memegang gelaran menara tertinggi di ASEAN dengan megahnya. Terbinanya Menara Berkembar Petronas yang siap pada tahun 1997 menjadi lambang kepada sumber petroleum dan gas asli sebagai ekonomi utama negara pada ketika itu. Namun, kini gelaran menara tertinggi itu telah diambil alih oleh Vietnam iaitu Menara Vincom Landmark 81 dengan ketinggiannya mencecah 461.2 meter, iaitu lebih kurang 10 meter lebih tinggi daripada Menara Berkembar Petronas yang mempunyai ketinggian 451.9 meter.

Manakala Arup pula menjadi perunding jurutera di dalam membina struktur Landmark 81. Landmark 81 dimiliki oleh pemaju tempatan yang dikenali sebagai Vingroup. Landmark 81 ini bakal menjadi destinasi tarikan baru untuk pelancong yang datang melawat ke Vietnam.

Menara Vincom Landmark 81 atau lebih dikenali dengan Landmark 81 telah siap dibina pada April 2018. Pembinaan Landmark 81 mengambil masa 3 tahun yang bermula pada tahun 2015. Atkins merupakan firma arkitek yang bertanggungjawab mereka bentuk Landmark 81 yang menjadi mercu tanda baru buat Ho Chi Minh City dan Vietnam secara umumnya.

Terletak di tebing sungai Saigon, Landmark 81 mempunyai 81 tingkat yang mengandungi kompleks membeli-belah, hotel, apartment servis, pejabat-pejabat, bar, restoran, dek pemerhatian (observation deck) dan taman kemudahan awam.

Kompleks membeli belah terletak di bahagian 3 tingkat paling bawah menara, diikuti kawasan residensi 37 tingkat dan paling atas mempunyai ruang hotel 30 tingkat yang dikenali sebagai Vinpearl Hotel. Landmark 81 ini berada di kawasan yang dikenali sebagai Vinhomes Central Park, terletak kira-kira 200 meter daripada Jambatan Saigon (Saigon Bridge).

Pembinaan Landmark 81 ini telah mengambil alih sebagai menara tertinggi di Vietnam yang mana sebelum ini, Menara Bitexco Financial yang mempunyai ketinggian 262.5 meter merupakan menara tertinggi di Vietnam sejak 2010. Ketinggian seni bina Landmark 81 ini adalah 461.2 meter dan dengan pemasangan antena yang mempunyai ketinggian 8.3 meter menjadikan ketinggian Landmark 81 mencecah 469.5 meter, iaitu hampir 470 meter.

Walau bagaimanapun, menurut Council on Tall Building and Urban Habitat (CTBUH), ketinggian sebenar sesebuah menara tidak mengambil kira antena, bendera atau segala sesuatu alat teknikal yang diletakkan di atas menara tersebut. Ini disebabkan ianya adalah struktur yang tidak kekal dan boleh dicabut dan dibuang. Maka, disebabkan itu, ketinggian Landmark 81 yang sebenar hanyalah 461.2 meter.

Seni bina Landmark 81 mengambil inspirasi daripada gugusan batang buluh yang memberi simbolik akan kekuatan dan kesatuan di dalam budaya rakyat Vietnam. Inspirasi ini telah diterjemah melalui struktur menara tersebut yang dibina menggunakan sistem struktur yang dikenali sebagai ‘sistem tiub-digabungkan (bundled-tube system)’. Sistem ini mula diperkenalkan dan dipopularkan oleh seorang arkitek dan jurutera terkenal di Amerika, iaitu Fazlur Rahman Khan.

Struktur sistem tiub-digabungkan di dalam Landmark 81 terdiri daripada 36 tiub petak yang mempunyai ketinggian yang berbeza dengan gugusan matrik 6×6. Di setiap atas tiub tersebut, terdapat taman di atas bumbung kecuali untuk tiub yang mempunyai ketinggian paling tinggi. Tiub yang paling tinggi diletakkan di tengah-tengah menara tersebut.

Antara menara lain yang pernah menggunakan sistem ini ialah Menara Willis atau dahulu dikenali sebagai Menara Sears yang siap dibina pada tahun 1974. Menara Willis merupakan menara pertama yang menggunakan sistem struktur tiub-digabungkan dan akhirnya menjadi perkembangan kepada pembinaan menara-menara yang lebih tinggi.

Landmark 81 mempunyai beberapa dek pemerhatian dan dek pemerhatian yang paling tinggi adalah di tingkat 81. Dek pemerhatian ini yang juga dikenali sebagai Sky View bakal memberikan pemandangan 360˚ bandar Ho Chi Minh kepada para pengunung. Sky View ini telah dibuka kepada orang awam pada April 2019 yang lalu.

Penggunaan bahan binaan kaca banyak digunakan di dalam pembinaan Landmark 81 ini. Bermula daripada asas menara yang menggunakan bahan binaan batu-bata, semakin tinggi, hampir seluruh menara akan menggunakan bahan binaan kaca untuk menara ini.

Penggunaan ‘High Perforated Glazing’ adalah untuk mengurangkan daya beban angin (wind load force) terhadap menara tersebut. Semua bahan binaan kaca ini mempunyai ciri-ciri jenis kecekapan tenaga yang mampu mengawal suhu di dalam bangunan, membenarkan cahaya matahari menembusi ke dalam bangunan dan dapat mengurangkan penggunaan tenaga.

Landmark 81 (Vietnam) yang mempunyai ketinggian 461.2 meter kini menjadi menara tertinggi di Asia Tenggara dan diikuti Menara Berkembar Petronas (Malaysia) dengan ketinggian 451.9 meter serta Menara The Exchange 106 (Malaysia) dengan ketinggian 445.5 meter.

Kemunculan Vietnam di dalam menyaingi pembinaan menara tertinggi menunjukkan bahawa kemampuan negara tersebut serta perkembangan pesat eknomi negara Vietnam tidak boleh dipandang rendah. Ini juga menunjukkan bahawa Vietnam yang sebelum ini agak ketinggalan dalam pembangunan ekonomi disebabkan perang dan pergolakan politik dahulu juga mampu bergerak seiring dengan negara-negara membangun yang lain seperti Malaysia, Thailand, Indonesia dan Filipina.

Namun begitu, gelaran menara tertinggi di Asia Tenggara yang diberi kepada Landmark 81 bakal hilang apabila siapnya pembinaan Menara PNB 118 di Malaysia yang bakal mempunyai ketinggian sekitar 644 meter pada tahun 2021. Sejak hampir 20 tahun yang lalu, hanya Vietnam yang mampu mencabar Malaysia di dalam mendapatkan sebuah menara yang mempunyai gelaran menara tertinggi di Asia Tenggara.

RUJUKAN:


Azula: Penjahat Yang Tersayat

“Air. Tanah. Api. Angin.

Dulu, keempat-empat bangsa hidup aman dan damai. Namun segalanya berubah apabila Bangsa Api menyerang.

Hanya Avatar, penguasa kesemua empat unsur, mampu menghalang mereka. Tetapi apabila dunia sangat memerlukannya, dia menghilang.

Seratus tahun berlalu dan abang dan saya telah menemui Avatar yang baharu, seorang Pelentur Angin yang bernama Aang, dan walaupun kemahiran Lenturan Anginnya hebat, dia tetap perlu banyak belajar sebelum bersedia untuk menyelamatkan semua orang.

Apapun saya percaya yang Aang boleh selamatkan dunia.”

PENGENALAN:

Kepada sesiapa yang mengikuti siri Avatar: Pelentur Angin Yang Terakhir (ATLA), barangkali masih terngiang-ngiang dalam telinga. Pengenalan selama empat puluh enam saat itu mula dimainkan dari Bab 2 dalam Buku Satu: Air sehinggalah Bab 21 dalam Buku Tiga: Api.

Secara ringkasnya, ATLA mengisahkan tentang pemerintah Bangsa Api yang sedang meluaskan kuasanya di hampir seluruh dunia. Perluasan tersebut bermula dengan pembersihan etnik Pengembara Angin oleh Fire Lord Sozin dan berakhir dengan kekalahan Fire Lord Ozai ke tangan Avatar Aang.

Puak Air, Kerajaan Tanah, Bangsa Api dan Pengembara Angin. Dalam keempat bangsa itu, Bangsa Api yang paling dikisahkan dalam siri berkenaan. Dalam siri tersebut, mereka digambarkan dengan banyak isu negatif. Baik daripadanya dan baik terhadapnya.

Dalam banyak-banyak watak dalam ATLA, penulis artikel ini agak tertarik dengan seorang watak perempuan. Watak tersebut adalah Azula. Artikel ini membincangkan tentang beliau.

HARI KEPUTERIAN BAGINDA

Azula adalah seorang puteri dari Bangsa Api. Hasil perkahwinan Ozai dan Ursa, baginda diputerikan pada tahun 85 AG. Untuk pengetahuan, Azula dua tahun lebih muda daripada Zuko. Adik-beradik tersebut adalah keturunan keempat dalam peristiwa perluasan kuasa.

85 AG. Itulah tahun yang dikira oleh peminat siri ATLA dan prequel serta sequelnya. AG adalah singkatan kepada Selepas Pembersihan Etnik Pengembara Udara oleh Fire Lord Sozin. 85 AG menunjukkan 85 tahun peristiwa selepas peristiwa itu manakala 85 BG menunjukkan sebelum.

KEMUNCULAN PERTAMA

Kemunculan pertama Azula dapat dilihat dalam bab “The Storm”. Tidak ada sebarang dialog dilontarkan Azula. Kemunculannya hanyalah sekadar imbas kembali bersama dengan bapa saudaranya iaitu Jeneral Iroh. Kelihatannya, Azula sedang melihat abangnya, Zuko dengan bapanya.

Pada masa itu, Zuko terlibat dalam Pertarungan Api (Agni Kai) dengan bapanya Fire Lord Ozai. Ozai berkeras mahukan anak lelakinya berlawan. Namun, Zuko tidak sanggup melawan dengan bapanya. Azula dengan gembiranya melihat abangnya menerima parut daripada bapanya sendiri..

Selepas Agni Kai yakni tahun 97AG, Azula berpisah dengan abangnya. Abangnya telah dibuang negara. Zuko dititahkan untuk memburu Avatar, penguasa yang telah menghilangkan diri sejak tahun 0 AG. Maruah dapat dikembalikan jika berjaya.

ZUKO DAN AZULA DALAM KACA MATA OZAI

Pada musim sejuk dalam tahun 99 AG, angkatan tentera Bangsa Api telah menyerang Puak Air Utara. Serangan tersebut diketuai oleh Laksamana Zhao. Serangan tersebut dilakukan dipercayai untuk menangkap Avatar dan mengalahkan musuh terkuatnya.

Zuko dengan bantuan bapa saudaranya, Jeneral Iroh telah berjaya menculik Avatar Aang. Zuko mengangkat Aang merentasi ribut salji dalam kawasan kutub utara sebelum menemui sebuah gua. Pada masa yang sama, roh Aang telah meninggalkan jasad untuk meminta bantuan di dunia roh.

Semasa berlindung di dalam gua. Zuko bercerita tentang hidupnya kepada jasad Aang. Hidup keluarganya secara ringkas. Zuko mendakwa yang bapanya telah mengatakan adiknya dilahirkan untuk menjadi tuah manakala dirinya dianggap bertuah sebab dilahirkan. Pastinya, luahan Zuko tidak didengari Aang.

Berdasarkan luahan Zuko, dapat dipastikan yang bapanya membeza-bezakan kasih sayang antara Zuko dan adiknya, Azula.

PUTERI AZULA MENUJU PUNCAK

Dalam “The Avatar State”, itulah kemunculan pertama Azula dengan lontaran dialognya. Puteri Azula dipercayai telah diamanahkan bapanya, Fire Lord Ozai untuk menangkap anak dan abangnya. Jeneral Iroh si pengkhianat dan Zuko si penggagal.

Azula kelihatannya tenang dan bijak dalam menyelesaikan banyak masalah. Beliau berkebolehan untuk melentur dan mengubah hala kilat. Lenturan Kilat adalah salah satu sub-kemahiran dalam Lenturan Api.

Azula bertemu dengan kawannya Thy Lee dan Mai di Omashu untuk menubuhkan satu pasukan. Azula dipercayai mengugut Thy Lee untuk menyertai Azula. Pada masa itu, Omashu berada di bawah kekuasaan Bangsa Api lalu ditukar kepada New Ozai.

TUMBANGNYA BA SING SE

Tidak ada seorang pun yang berjaya menakluk Ba Sing Se sejak dari zaman Chin Si Penakluk, Fire Lord Sozin, Fire Lord Azulon dan sehinggalah ke Jeneral Iroh Ba Sing Se adalah ibu kota Kerajaan Tanah. Jika berjaya pun hanyalah setakat tembok luaran.

Kebijaksanaan Azula berjaya mengadakan satu pakatan antara Long Feng dengan Dai Li. Tentera dan yang sewaktu dengannya berjaya digulingkan di Ba Sing Se. Long Feng kemudiannya ditendang daripada pakatan itu setelah Dai Li berpaling tadah.

Azula berjaya menumbangkan Kerajaan Tanah dari dalam. Dai Lee akhirnya meruntuhkan sebahagian tembok untuk membolehkan Bangsa Api menakluk Ba Sing Se. Pada masa itu hanya Puak Air sahaja yang masih bertahan.

AZULA ADALAH RAKSASA

Dalam “The Beach”, Azula, Zuko, Thy Lee dan Mai telah bercuti di Pulau Ember. Pulau tersebut terletak di negara Bangsa Api. Menurut pengawal peribadinya iaitu Lo dan Li, pulau berkenaan menyimpan suatu rahsia yang besar.

Masa berlalu, mereka berkumpul di tepi pantai. Mereka memanaskan badan dengan unggun api. Ketika itu, masing-masing meluahkan isi hati mereka masing-masing. Thy Lee dengan sebab menyertai sarkas, Zuko yang celaru mindanya dan Azula yang kelihatannya cuba menahan sedih.

Azula memandang ke arah unggun api lalu berkumat-kamit. Azula teringat akan ibunya, Ursa yang mengatakan Azula diibaratkan sebagai raksasa. Azula menyambung lagi, mengatakan tetap terasa hati walaupun betul dakwaan ibunya.

KAWAN YANG BERPALING TADAH

Di Batuan Mendidih, tempat di mana pesalah ditempatkan. Tempat tersebut dikelilingi oleh tasik yang mendidih. Tempat yang dikenali sebagai penjara itu terletak di kawasan gunung berapi.

Dalam episod “The Boiling Rock”, Sokka bersama Zuko dalam misi untuk mencari bapanya, Hakoda yang ditawan. Bukan hanya Hakoda, tetapi Suki juga berjaya ditemui. Mereka berjaya keluar dari tempat itu dengan bantuan Mai.

Tindakan Mai dipertikaikan oleh Azula. Mai berbuat demikian kerana perasaan cintanya terhadap Zuko lebih tinggi daripada ketakutannya terhadap Azula. Thy Lee yang berada di persimpangan melihat kedua kawan-kawannya bertikam lidah.

Penonton ATLA barangkali terkejut kerana Thy Lee lebih memihak Mai daripada Azula. Persahabatan mereka telah terputus. Mai dan Thy Lee kemudiannya dipenjarakan Azula.

KEMEROSOTAN AZULA

Keadaan Azula semakin menurun. Azula kelihatannya cepat marah. Buktinya, seorang dayang telah dibuang negara kerana penemuan biji anggur. Bukan itu sahaja, Dai Lee dan pembantunya yakni Li dan Lo juga menerima nasib yang sama.

Dengan bantuan Komet Sozin, Fire Lord Ozai menukar gelarannya kepada The Phoenix King. Ozai melantik anaknya Azula sebagai Fire Lord yang baharu. Perlantikan tersebut dilakukan kerana kesetiaan terhadap tanah air.

Akhirnya, Zuko dan Azula terlibat dalam Agni Kai. Menurut peminat ATLA, pertarungan itu sungguh menakjubkan. Hal ini kerana, gaya perlawanan antara Lenturan Api dan Lenturan Kilat kelihatannya seperti air yang mengalir. Bunyi yang menyeramkan juga kedengaran ketika itu.

Lenturan Air daripada Katara berjaya mengalahkan Azula. Setelah itu, Azula meraung-raung menyembur api berwarna biru. Kelihatannya, Azula dalam keadan terikat sedang menangis teresak-esak. Tangisan tersebut seolah-olah meluahkan tentang orang lain yang lebih bertuah berbanding dirinya.

KEADAAN AZULA DALAM DUNIA SEBENAR

Menurut peminat siri ATLA, Azula menghidap penyakit Schizoaffective Disorder. Penyakit tersebut secara ringkasnya adalah perasaan murung yang disebabkan oleh meracau, meroyan dan berhalusinasi akibat ditinggal orang yang disayanginya.

Minta tolong kepada ahli dalam bidang berkenaan harap dapat memberikan penjelasan mengenai keadaan Azula di dalam ruangan komen di bawah.

AKHIR KALAM

Kesimpulannya, itu adalah antara kisah Azula dalam siri Avatar: Si Pelentur Angin Yang Terakhir (ATLA). Pada awalnya, hubungan antara Azula dan Zuko sungguh baik. Pertelingkahan orang tuanya yakni Ozai dan Ursa akhirnya telah menyebabkan hubungan antara Zuko dan Azula renggang.

Apakah pendapat anda tentang Puteri Azula? Harap berikan maklumbalas anda kepada kami di dalam ruangan komen di bawah.

RUJUKAN:

Opening sequence | Avatar Wiki | Fandom. Dicapai pada 5hb Mei 2020 dari https://avatar.fandom.com/wiki/Opening_sequence

“Avatar: The Last Airbender” Theme Song (HQ) | Episode Opening Credits | Nick Animation. Dicapai pada 5hb Mei 2020 dari https://m.youtube.com/watch?v=d1EnW4kn1kg

List of Avatar: The Last Airbender episodes | Avatar Wiki | Fandom. Dicapai pada 5hb Mei 2020 dari https://avatar.fandom.com/wiki/List_of_Avatar:_The_Last_Airbender_episodes

Azula | Avatar Wiki | Fandom. Dicapai pada 5hb Mei 2020 dari https://m.youtube.com/watch?v=HhLNG1nccWw

The Fire Nation Royal Family Tree. Dicapai pada 5hb Mei 2020 dari https://www.pinterest.com/pin/126382333269293886/

History of the World of Avatar. Dicapai pada 5hb Mei 2020 dari https://avatar.fandom.com/wiki/History_of_the_World_of_Avatar

Schizoaffective Disorder. Dicapai pada 5hb Mei 2020 dari https://www.mayoclinic.org/diseases-conditions/schizoaffective-disorder/symptoms-causes/syc-20354504


Mengingati Tragedi Tak Bai Genap 16 tahun

Selatan Thai merupakan wilayah majoritinya dihuni penduduk beragama Islam dan berbangsa Melayu sama seperti rumpun Melayu semenanjung Malaysia. Wilayahnya terdiri daripada Naratiwat, Pattani, Yala dan Satun, dianggarkan serami 7.8 penduduk muslim di selatan thai yang budayanya sama seperti Melayu Semenanjung Malaysia.

Tragedi Takbai 25 Oktober 2004 Naratiwat, yang berlaku di bulan ramadhan melibatkn kerajaaan Thailand presiden Thaksin dan penduduk Takbai. Merupaakn tragedi yang tidak mudah dilupakan umat Islam selatan Thai. Protes yang mengorbankan  85 nyawa tersebut kesemuanya melibatkan penduduk Muslim lelaki berbangsa Melayu.

Pemban-taian

Liputan meluas media tempatan dan antarabangsa menyebut kejadian itu sebagai ma-ssacre bermaksud pembu-nuhan/pemba-ntaian kejam, melibatkan jumlah yang ramai. Ratusan anggota keselamatan ditempatkan ketika kejadian dan disebut pihak polis terlebih dahulu melakukan provokasi melepaskan tem-bakan, gas pemedih mata dan tembak air yang mengakibatkan 7 orang terkor-ban.

Manakala 1292 lagi ditahan dibawa ke kem tentera di Pattani. Mereka yang ditahan dikatakan dipukul menggunkaaan baton, ditendang dan ditumbuk. Menurut NHRC, tahanan ditiarapkan di atas jalan sebelum dilonggokkan beramai- ramai dengan kedua tangan diikat tanpa baju. Mereka seterusnya dihumban secara menirap, bertindih satu sama lain ke dalam pick up polis dan mera-gut 78 nyawa akibat lemas bertindih.

Punca rusuhan

Pada 25 Oktober 2004, seramai 1500 penduduk Takbai berhimpun dan merusuh di hadapan pejabat polis Takbai bagi menuntut pembebasan enam orang sukarelawan keselamatan kampung mereka yang ditahan. Penahanan tersebut dilakukan selepas disyaki terlibat dalam satu rompakan senjata api milik kerajaan Thai.

Letupan masjid berusia 300 tahun, Kreu Se beberapa bulan sebelum kejadian Takbai mengorbakan 32 nyawa, juga menjadi faktor rusuhan dan ingin menuntut bela. Faktor lain yang boleh dikaitkan menjadi punca, juga disebabkan rasa marah penduduk kepada kerajaan pusat dan mahukan kuasa autonomi diberi kepada mereka, seperti Sumatera/ Acheh diberi kuasa autonomi oleh Indonesia.

Penduduk selatan Thai yang dikenali sebagai “Khek” bermaksud penduduk pendatang, juga mendakwa pada ketika itu, layanan berbeza dari kerajaan yang mendahulukan masyarakat beragama Budha dan berbangsa Thai dalam aspek politik dan ekonomi.

Selain faktor ingin menuntut kemerdekan dan bebas dimonopoli dari Thai yang jelas berbeza dari segi agama, bangsa dan budaya masyarakat selatan Thai. Dianggarkan lebih 3500 nyawa terkor-ban terlebih dulu melibatkan wilayah muslim ini selepas pejuang pemisah melancarkan kempen kemerdekaan awal Januari 2004.

Pasca konflik

Walaupun sudah sudah memasuki usia 16 tahun, namun usaha membawa keharmonian selatan Thai tidaklah semudah disangka. Seringkali kedengaran pelbagai laporan kes jenayah berlaku melibatkan bun-uh, le-tupan b0m, kejadian te-mbak cu-ri dan kebakaran.

Dianggarkan sudah 7000 nyawa menjadi mangsa, namun rundingn damai antara kerajaan Thai dan penduduk selatan Thai giat dijalankan dan Malaysia merupakan negara bersama dalam membantu menyelesaikan konflik berdarah tersebut. Sehingga hari ini belum ada sebarang dakwaan salah laku anggota keselamatan thai dilaporkan.

Artikel dikirimkan oleh RED kepada The Patriots.


Alangkah Istimewanya Hari Arafah

Hari Arafah berlangsung hari ini. Hari Arafah ni special sampaikan kaum Yahudi pun jealous. Diorang kata, kalau ada kemuliaan macam Hari Arafah dalam agama Yahudi, diorang akan jadikannya hari raya!

Apa istimewa hari Arafah?

Allah ampunkan dosa ramai orang dan bebaskan daripada api neraka.

Rasulullah (SAW) bersabda: “Tidak ada satu hari yang lebih banyak dibebaskan hamba-Nya daripada api neraka melainkan pada Hari Arafah.” (HR Muslim)

Nabi Adam (AS) selepas bertaubat dengan sebenar-benar taubat di Baitullah, Mekah pernah meminta kepada Allah, “Ya Tuhanku, ampunkan juga dosa anak cucuku.”

Lantas, Allah berfirman, “Hai Adam, sesiapa di antara keturunanmu yang datang ke tempat ini, lalu mengakui dosa-dosanya, bertaubat sebagaimana taubatmu dan meminta ampun, pasti Aku ampunkan.”

Maka, ribuan tahun setelah itu Allah masih memegang janji-Nya dengan Nabi Adam. Jemaah haji yang ikhlas beribadat, menunaikan yang wajib dan menyempurnakan yang sunat bakal mendapat haji yang mabrur. Dosa mereka semuanya digugurkan serta suci bersih seperti bayi yang baru lahir.

Kalau korang ada hajat penting, inilah masanya untuk angkat tangan berdoa kepada Tuhan. Makbul tau doa hari Arafah.

“Sebaik-baik doa adalah doa pada Hari Arafah.” (HR Tirmizi). Jangan segan silu meminta kepada Allah, kerana tiada yang permintaan yang terlalu besar bagi-Nya yang maha kaya. Allah suka jika kita memujuk rayu dan berdoa kepada-Nya.

Allah juga berbangga dengan jemaah haji di hari Arafah.

Apabila tiba Hari Arafah, Allah bermegah-megah dengan para malaikat malaikat. Allah berfirman: “Lihatlah kamu kepada hamba-hamba-Ku, mereka datang kepada-Ku dengan berdebu dan dari seluruh penjuru yang jauh, kamu semua saksikanlah mereka, sesungguhnya Aku telah mengampunkan dosa mereka.”


“Penggodaman” Telekomunikasi 2 Abad Yang Lampau

Kita kini hidup di era globalisasi di mana maklumat mudah disebarkan dan disampaikan di antara satu sama lain dalam masa yang singkat sahaja walau dimana pun kita berada (dah macam iklan TM pula). Perhubungan tanpa sempadan ini mampu dikecapi kerana kita memiliki jaringan telekomunikasi yang canggih, hasil evolusi telekomunikasi yang beribu tahun lamanya. Sekarang, jika kita menyebut perkataan telekomunikasi, ramai yang menyangkakan yang ianya hanya jaringan antara telefon, dan juga internet.

Sudah tentu ramai yang akan terkejut apabila diberitahu yang telekomunikasi juga meliputi rangkaian perhubungan purba seperti isyarat api, penggunaan haiwan seperti merpati dan penghantaran mesej berkuda. Ini kerana perkataan telekomunikasi itu sendiri yang membawa pengertian perhubungan dengan yang jauh kerana imbuhan “-tele” itu membawa maksud “yang jauh”. Oleh kerana itulah sebarang bentuk perhubungan dan komunikasi melalui jarak jauh juga termasuk di dalam ruang lingkup telekomunikasi.

Lebih kurang 2 abad yang lepas, di Perancis, wujudnya satu jaringan telekomunikasi yang meliputi seluruh Perancis yang diberi nama sebagai “semaphore telegraph”. Telegraf purba ini terdiri daripada rangkaian menara yang dipasakkan 20 batu di antara satu sama lain di sekeliling Perancis. Kewujudan menara-menara ini membolehkan mesej dan komunikasi dilakukan melalui jarak yang jauh dan dalam masa yang singkat (satu contoh telekomunikasi yang terawal). Menara telegraf purba ini dikendalikan oleh seorang pekerja yang menggerakkan tuil dan mekanisma yang terdapat pada menara. Di atas menara terdapat binaan kayu yang boleh digerakkan bagi membentuk isyarat tertentu bergantung kepada cara pekerja menggerakkan mekanisme tersebut. Isyarat tersebut boleh membentuk mesej apabila diterjemahkan oleh pekerja yang melihat simbol/isyarat itu dari menara yang seterusnya.

Sistem telegraf “semaphore” ini dicanangkan oleh Claud Chappe ketika musim panas tahun 1790. Ketika itu Perancis sedang berada di ambang revolusi yang menyaksikan golongan monarki digulingkan dan Republik Perancis dibentuk. Republik yang baru dibentuk itu berada di dalam keadaan goyah dengan ancaman yang datang daripada dalam seperti demonstrasi jalanan serta pemberontakan dan juga dari luar seperti dari negara-negara sekitar Perancis yang berusaha untuk mengembalikan semula pemerintahan beraja. Walaupun berada dalam keadaan tersepit, Perancis melihat yang musuh-musuh mereka tidak seragam di antara satu sama lain kerana had kemampuan sistem telekomunikasi yang ada pada ketika itu. Disebabkan itulah Republik Perancis mengarahkan agar Chappe membina rangkaian telefon Semaphore-nya dari Perancis ke Lille.

Kemuncak revolusi ini adalah apabila Napoleon mengepalai Perancis dalam satu kempen peperangan yang membawa mereka berseteru dengan British, Austria dan negara-negara beraja yang lain. Oleh kerana itulah, telegraf semaphore ini dibangunkan secara meluas di seluruh Perancis pada ketika itu. Kewujudan jaringan telekomunikasi yang efektif merupakan antara faktor yang membawa kepada kemenangan beberapa kempen Napoleon ketika Perang Revolusi Perancis (1792-1802).

Sistem telegraf Semaphore sangat berkesan dan mengikut rekod sejarah, rangkaiannya pernah meliputi seluas 5,000 km dan terdiri daripada 534 buah menara di seluruh Eropah. Sistem telegraf ini digunapakai secara menyeluruh di Eropah sehinggakan apabila Samuel Morse membawa kertas cadangan telegraf elektriknya kepada kerajaan Perancis, ianya ditolak begitu sahaja. Telegraf Semaphore ini terus menerus beroperasi di Perancis sehinggalah pada tahun 1852 apabila jaringan telegraf elektrif mula dibangunkan.

Namun begitu, walau bagaimana efisyen pun sistem telegraf semaphore ini, ianya masih lagi tertakluk kepada kemampuan pengendali menara. Usaha untuk menyampaikan dan menafsir isyarat yang dipaparkan memerlukan tenaga empat kerat yang hebat. Tetapi, walaupun dengan kekangan yang wujud, mesej masih boleh disampaikan dalam jangka masa yang singkat berbanding cara tradisional. Kebiasaannya mesej mengambil masa separuh hari untuk disampaikan dari hujung ke hujung dan rekod masa yang pernah dicapai oleh sistem telegraf ini adalah sejam (ketika isteri Napoleon melahirkan anak). Rekod yang hebat apabila difikirkan yang ianya dikendalikan sepenuhnya oleh tenaga empat kerat manusia.

Rangkaian Semaphore ini juga dihadkan hanya untuk kegunaan pihak kerajaan sahaja. Dan setiap mesej yang disampaikan melalui telegaf ini dilindungi dan hanya diketahui oleh orang dipermulaan rangkaian dan di akhir rangkaian. Tetapi, walau bagaimana hebatpun perlindungan yang diletakkan ke atas sistem dan rangkaian telegraf semaphore ini, manipulasi manusia tetap boleh berlaku. Ini terbukti pada tahun 1837 apabila dua bersaudara dihadapkan ke mahkamah atas sebab memanipulasi rangkaian Semaphore dalam mengaut keuntungan dari pasaran bursa saham.

Kisah Blanc Bersaudara

itu wujud beberapa pasaran bursa saham termasuklah yang terbesar di Paris dan juga di beberapa bandar yang lain seperti Bordeaux. Pada ketika itu, kebanyakan pasaran saham tertumpu kepada syarikat-syarikat yang terlibat secara lansung dengan pihak kerajaan. Jadi jika saham syarikat-syarikat ini meningkat, ia menjadi petanda kepada pasaran saham secara keseluruhannya. Dan jika ia naik di Paris, kesannya turut dirasai di pasaran bursa yang lain, seperti contoh, Bordeaux.

Tetapi, jarak di antara satu bursa saham dengan bursa yang lain adalah jauh di antara satu sama lain. Jika berlaku sebarang perubahan terhadap bursa saham di Paris, berita tentang perubahan itu tidak akan sampai di Bordeaux sekurang-kurangnya sehingga 5 hari apabila ia disampaikan melalui surat dan juga surat khabar tempatan.

Disebabkan itulah sesiapa sahaja yang boleh mengetahui tentang keadaan bursa di Paris boleh mengambil kesempatan di atas maklumat itu di mana-mana sahaja pasaran bursa yang diperdagangkan jika maklumat itu sampai lebih awal kepadanya. Cara konvensional iaitu melalui penghantaran surat mengambil masa yang terlalu lama.

Oleh kerana itu, ramai yang cuba untuk merebut peluang mendapatkan maklumat tentang keadaan bursa di Paris lebih awal daripada pesaing yang lain. Berbagai cara digunakan termasuklah menggunakan merpati dan juga mengupah penyampai maklumat. Blanc bersaudara menemui cara yang lebih berkesan, memanipulasi rangkaian telegraf Semaphore.

Blanc bersaudara mengupah rakan mereka yang menetap di Paris untuk memerhatikan keadaan pasaran bursa saham di sana. Dan rakan mereka perlulah menyampaikan maklumat tersebut kepada Blanc Bersaudara melalui rangkaian telegraf Semaphore. Disebabkan rangkaian tersebut hanya boleh digunakan oleh pihak kerajaan, Blanc bersaudara bertindak dengan merasuah pengendali menara itu yang berpengkalan di Tours untuk menyampaikan maklumat tersebut.

Perkara itu bakal menimbulkan masalah jika mesej itu disampaikan begitu sahaja. Blanc bersaudara tidak mampu untuk merasuah semua pengendali menara semaphore, dan jika ada di antara mereka yang dapat mengesan sesuatu yang janggal, pasti rancangan Blanc bersaudara akan digagalkan dan usaha mereka menjadi sia-sia sahaja. Di sinilah kelicikan Blanc bersaudara terserlah.

Disebabkan sistem telegraf ini sepenuhnya dikendalikan oleh manusia, ia memberikan ruang untuk pengendali membetulkan kesilapan maklumat yang dihantar. Terdapat satu isyarat yang jika dihantar akan memadam frasa yang dihantar sebelum itu oleh pengendali tersebut. Ruang inilah yang digunakan sepenuhnya oleh Blanc Bersaudara. Frasa yang dipadam itu hanya boleh dilihat dalam ruang lingkup jaringan telekomunikasi tersebut. Apabila mesej itu sampai ke menara akhir di destinasi, pengendali menara yang terakhir itulah yang bertanggungjawab untuk memadam frasa yang salah itu sebelum mesej yang betul disampaikan kepada pegawai kerajaan.

Jadi Blanc bersaudara hanya perlu memberi rasuah kepada pengendali menara di Tours untuk memasukkan frasa yang salah kedalam mesej yang disampaikan secara rutin. Blanc bersaudara juga memberi rasuah kepada pengendali menara di Bordeaux untuk memberitahu mereka frasa yang dipadam itu. Dengan cara ini, tiada siapa pun yang akan dapat melihat frasa yang disampaikan itu melainkan Blanc bersaudara dan rakan-rakan subahat mereka.

Perancangan licik Blanc bersaudara ini berjaya dan tidak dapat dikesan oleh pihak berkuasa sehingga ia berlarutan dalam tempoh 2 tahun. Itupun apabila salah seorang rakan subahat mereka membuka mulut. Pengendali menara di Bordeaux yang sudah lanjut usia, menceritakan tentang rancangan Blanc Bersaudara kepada rakan-rakannya dengan harapan ada di antara rakannya yang boleh menggantikan tugasnya kelak. Perbuatan pengendali itu memakan diri apabila seorang daripada rakannya melaporkan perkara itu kepada pihak berkuasa.

Blanc Bersaudara dihadapkan ke mahkamah atas pertuduhan memanipulasi jaringan telekomunikasi milik kerajaan untuk kepentingan mereka sendiri. Tetapi, oleh kerana tidak wujudnya akta dan undang-undang yang melindungi jaringan telekomunikasi, Blanc bersaudara akhirnya dilepaskan dan akta perlindungan tersebut diwujudkan kerajaan sejurus selepas kes tersebut.

Peristiwa Blanc Bersaudara memberikan pengajaran yang sangat berharga. Siapa sangka rangkaian telekomunikasi primitif yang wujud 200 tahun yang lalu pun boleh dimanipulasi. Selagi ada manusia yang tamak dan suka mengambil kesempatan, selagi itulah peristiwa seumpama di atas boleh berlaku lagi. Di sebalik setiap inovasi, pasti ada yang akan memanipulasi.

Rujukan:

Standage, Tom (October 2017),” The crooked timber of humanity” The Economist 1843

Holzmann, Gerard (September, 1999),” Taking Stock” Inc

Schofield, Hugh (Jun, 2013), “How Napoleon’s semaphore telegraph changed the world” BBC


Astrologi Dan Hulagu Khan – Bala Yang Membantai Baghdad

“Hasrat Hulagu Khan untuk menawan kota Baghdad hampir terpadam disebabkan ilmu astrologi ?”.

1257 M.

Ketika Hulagu Khan menyatakan hasratnya untuk menyerang ibukota Bani Abbasiyah, Baghdad, maka penasihat beliau, Husim ad-Din menolak keinginannya dengan beralasan kukuh bahawasanya penaklukan ini tidak akan berjaya kerana alam semesta tidak akan berpihak kepadanya.

Hulagu Khan ingin mengetahui apakah yang akan berlaku jikalau beliau ingin menyerang kota Baghdad pada tahun 1258 M tersebut. Maka, Husim ad-Din berkata, enam bencana yang besar akan menimpa pasukan Hulagu, jikalau beliau tetap berkeras ingin menyerang kota Baghdad pada ketika itu, diantaranya adalah:

1. Semua kuda pasukannya akan mati dan pasukan tenteranya akan jatuh sakit.

2. Matahari tidak akan terbit.

3. Hujan tidak akan turun mencurah ke Bumi.

4. Ribut akan menerpa dan bumi akan hancur.

5. Rumput tidak akan tumbuh lagi.

6. Hulagu Khan akan mati pada tahun itu juga.

Setelah dinyatakan tilikan mengikut ilmu astrologinya, maka Hulagu Khan berasa resah dengan jawapan Husim ad-Din.

Tidak mahu menunggu lama dirinya terus diselubungi pelbagai misteri dan teka-teki, maka Hulagu Khan terus memanggil salah seorang bekas anggota elit organisasi Nizar Ismailiyah, Hashasin, yang pernah berkhidmat di benteng Alamut pada suatu ketika dahulu iaitu Nasir ad-Din al-Tusi.

Nasir ad-Din yang sememangnya pakar dalam ilmu matematik, falak dan astrologi menyangkal terus tentang ramalan yang disampaikan oleh Husim ad-Din kepada Hulagu Khan. Setelah mengambil kira kesemua pendapat para penasihat Hulagu di atas ramalam Husim ad-Din, maka Nasir ad-Din hanya memberikan jawapan yang ringkas sahaja di hadapan mereka semua:

“Tidak akan terjadi sebarang bencana jika tuan Hulagu menyerang kota Baghdad pada tahun itu”.

Setelah menemui jawapan dalam memecahkan permasalahannya, tanpa melengahkan masa Hulagu Khan terus mengeluarkan arahannya dalam mempersiapkan pasukan Mongol yang besar untuk menjatuhkan pusat peradaban Islam, iaitu kota Baghdad.

Tanggal berikutnya pada 15 November 1257 M, pasukan Mongol pimpinannya telah memasuki wilayah empayar Bani Abbasiyah lalu terus mengepung kota Baghdad setelah meluluhlantakkan kota-kota serta segala perkampungan yang berada di sekitar Baghdad. Dengan terbukanya pintu yang luas untuk melancarkan serangan terakhir impiannya, akhirnya kota yang kukuh berdiri selama enam abad ini tersungkur di bawah tapak kaki Hulagu pada tanggal 4 Februari 1258 M sekaligus menamatkan pemerintahan Bani Abbasiyah buat selama-lamanya.

Kesimpulan: Untuk umat Islam, ilmu astrologi itu haram dipelajari. Jadi, jangan percaya dengan ramalan Horoskop lalu jangan sesekali dengan bangga menyatakan dirinya sebagai Taurus, Gemini, Cancer dan sebagainya. Kalau anda mempunyai impian dan cita-cita yang besar, maka turutilah dan beranilah melakukannya tanpa bergantung hidup dengan tilikan syirik yang sia-sia.

Sumber Rujukan:

1. The History of Mathematics: A Brief Course oleh Roger L. Cooke.

2. A History of Mathematics oleh Carl B. Boyer dan Uta C. Merzbach.

3. Ismailis in Medieval Muslim Societies oleh Farhad Daftary.

– TAMAT –


Wujudnya Hutan Purba Di Antartika

Kutub Bumi pada hari ini adalah tanah berais yang tandus. Walaupun terdapat hidupan menetap di situ seperti beruang kutub dan penguin, namun habitat bercuaca panas dan sederhana tetap menjadi tumpuan haiwan dan tumbuhan seluruh dunia.

Sebenarnya kutub Bumi tidak sentiasa berupa tanah berais. Pada zaman dahulu, kondisi habitat bumi adalah amat berbeza. Pada pertengahan Fasa Cretaceous (sekitar 90 juta tahun dulu), ketumpatan karbon dioksida (CO2) yang tinggi telah menghasilkan suhu global yang tinggi, mencairkan lapisan ais kutub, dan menaikkan paras air laut setinggi 170 meter.

Bagaimana rupa Kutub Selatan pada 9 juta tahun dulu?

Tahun 2017, sepanjang jelajah penyelidikan menaiki kapal RV Polarstern di Laut Amundsen. Pengkaji menggali dasar laut barat Antartika, berdekatan lokasi Pulau Pine dan glasier Thwaites, lebih tepat lokasi galian sekitar 900 kilometer dari Kutub Selatan.

Apabila mereka menarik galian keluar, terutamanya dengan kedalaman 30 meter, komposisi tanah di dasar laut berbeza dengan komposisi permukaannya.

Kata ahli geologi bernama Johann Klages dari Institut Alfred Wegener, Helmholtz Centre for Polar and Marine Research in Germany, terdapat perbezaan warna lapisan tanah galian yang menarik perhatian mereka.

Analisis pertama menunjukkan dalam kedalaman 27 hingga 30 meter bawah dari permukaan dasar laut, mereka menemui lapisan tanah tersebut beraal dari daratan, bukan lautan.

Kawasan para pengkaji gali ini adalah kawasan tidak mempunyai rekod sejarah. Tiada siapa yang mengambil sampel tanah dasar laut dari kawasan paling selatan di Bumi.

Mereka kemudian melakukan imbasan X-ray terhadap dasar laut tersebut. Keputusan X-ray menunjukkan jaringan fosil akar tumbuhan. Analisis miroskopik menunjukkan banyak benih tumbuhan. Ini bukti yang kukuh bahawa hutan hujan purba telah lama tumbuh meliar di Antartika sekitar 90 juta tahun dulu, sebelum hutan ini menjadi kawasan berais. Tambahan lagi, menurut ahli paleo-ekologi (mengkaji tumbuhan zaman kuno) bernama Ulrich Salzmann dari Northumbria University di UK, tumbuhan yang tumbuh di pinggir pantai Antartika Barat mempunyai persamaan dengan tumbuhan di New Zealand kini.

Hutan purba ditemui di Antartika. Suatu penemuan yang menarik namun saintis masih persoalkan kewujudan hutan tersebut. 90 juta tahun dulu Antartika masih lagi berada di Kutub Selatan walaupun Australia dan Zelandia (New Zealand) dahulu bercantum. Masa itu hutan purba tumbuh meliar di Antartika. Bagaimana hutan ini mampu tumbuh tanpa kehadiran sinaran mentari yang menerangi Kutub Selatan?

Untuk mencari jawapannya, pengkaji perlu membina sebuah model yang menyerupai klimaks ketika hutan purba meliar di Antartika, mengikut data biologi dan geokimia yang diperoleh dalam sampel tanah.

Melalui simulasi model tersebut, kepekatan karbon dioksida (CO2) di atmosfera pada fasa pertengahan Cretaceous adalah tinggi, melebihi apa saintis andaikan. Ditambah dengan keadaan cuaca yang panas (suhu udara sebanyak 12 degree Celsius), tumbuh-tumbuhan mula tumbuh meliar meliputi seluruh benua Antartika.

Banyak lagi penemuan terbaru mengenai Antartika pada fasa Cretaceous namun penemuan yang penting bagi para saintis adalah pemahaman kaitan kepekatan CO2 di atmosfera dan cuaca di kutub ketika dinosaur masih lagi berleluasa.

Penemuan ini menjadi pengajaran bersejarah untuk kita mengenali lebih mendalam akan benua tersejuk di dunia ini. Mungkin generasi kita atau akan datang bakal memulakan projek pemuliharaan hutan baru di Antartika jika Bumi bakal menjadi planet mati.

RUJUKAN:

Dockrill, P (2 April 2020). Scientists Have Unearthed Traces of an Ancient Rainforest In… Antarctica. Science Alert. https://www.sciencealert.com/discovery-of-ancient-rainforest-in-antarctica-is-a-grim-warning-of-earth-s-future

Strickland, A (1 April 2020). Evidence of ancient rainforests found in Antarctica. CNN. https://edition.cnn.com/2020/04/01/world/antarctica-ancient-rainforest-scn/